title: Tyhjiöjuna

text: Tyhjiöjuna eli vakuumijuna on vielä toteuttamaton korkeanopeuksinen rautatieliikennemuoto. Tyhjiöjunat olisivat käytännössä Maglev -junia, jotka kulkisivat tunneleissa. Tunneleissa olisi alhainen ilmanpaine. Tämä vähentäisi ilmanvastusta ja mahdollistaisi parhaimmillaan 6 000–8 000 kilometrin tuntinopeuden. Tyhjiörautatien rakentaminen olisi erittäin kallista. Toiminnassa ollessaan juna kuluttaisi energiaa noin puolet normaalista sähköjunasta. Tyhjiöjunat voisivat vähentää lentokoneen käyttöä, koska niiden nopeus ylittäisi moninkertaisesti nykyisten lentokoneiden nopeuden.


title: Tyhjiöjuna

text: Ajatus nopeista tunnelijunista esiteltiin jo 1900-luvun alkupuolella Bernhard Kellermannin kirjassa "Der Tunnel". Ne nousivat julkisuuteen myös 1970-luvulla Robert F. Salterin kirjoitettua niistä artikkeleita.


title: Tyhjiöjuna

text: Sveitsissä on suunniteltu Swissmetro-verkostoa. Suunnitelmat lienevät pisimmällä maailmassa, mutta edelleen kaukana toteutuksesta.


title: Tyhjiöjuna

text: On myös esitetty ajatusta Atlantin valtameren alittavasta rautatiestä. Tarkkaan ottaen kyseessä ei olisi tunneli, vaan muutaman kymmenen metrin syvyydessä kelluva putki. Tämän kaltainen juna mahdollistaisi matkan Lontoosta New Yorkiin noin tunnissa. Toistaiseksi ajatus on tieteiskuvitelman tasolla.


title: Kanariansaarten lippu

text: Kanariansaarten lippu on Espanjalle kuuluvien Kanariansaarten symboli. Se hyväksyttiin käyttöön vuonna 1982. Se on vertikaalinen trikolori väreiltään vasemmalta oikealle valkoinen, sininen ja keltainen. Lipun värit on yhdistetty Kanariansaarten provinssien väreistä, Santa Cruz de Tenerifen provinssin väreistä (valkoinen ja sininen) ja Las Palmasin provinssin väreistä (sininen ja keltainen). Lipun keskellä on Kanariansaarten vaakuna.


title: Timo Kukkonen

text: Timo Kukkonen (s. 16. elokuuta 1984) on suomalainen salibandyn pelaaja. Hän pelaa Oulun Luistinseurassa puolustajana. Ennen OLS:aan siirtymistä Kukkonen pelasi RSB-Teamissa ja OYUS:ssa.


title: Timo Kukkonen

text: Kukkonen on pelannut uransa aikana 43 runkosarjaottelua Salibandyliigassa.


title: Engel-palkinto

text: Kirkkotaiteen Engel-palkinto jaetaan vuosittain Helsingin tuomiokirkkoseurakunnan seurakuntaneuvoston päätöksen mukaan taiteilijalle tai yhteisölle, joka on ansioitunut kirkkotaiteen alalla ja kirkkotilan rikastuttamisessa eri taiteenalojen keinoin.


title: Engel-palkinto

text: Engel-palkinto perustettiin vuonna 1990, jolloin oli tullut kuluneeksi 150 vuotta Helsingin tuomiokirkon suunnittelijan Carl Ludvig Engelin kuolemasta.


title: Fauni-peikot

text: Fauni-peikot (tuotenimenä "Fauni-Peikot") ovat taiteilijapariskunta Helena ja Martti Kuuskosken luomia peikkohahmoja. Ne syntyivät pehmoleluina 1950-luvulla. Aluksi peikkojen ompelu oli Helena Kuuskosken oma harrastus, mutta siitä syntyi yritys, joka suurimmillaan työllisti lähes 200 henkeä. Se toimi ensin Naantalissa, sitten Tuusulassa ja lopulta Järvenpäässä, johon rakennettiin peikkoteeman ympärille myös elämyspuisto Peikkometsä. Yritys valmisti tekstiilejä ja miljoonia käsintehtyjä peikkoja, joita vietiin myös ulkomaille. Fauni-yritys lakkautettiin 1971. Helena Kuuskoski päätyi lapsineen Yhdysvaltoihin, missä he perustivat peikkoja myyvän yrityksen. Martti Kuuskoski jatkoi peikkojen tekemistä Suomessa, muun muassa Suomusjärvellä. Alkuperäisistä peikoista on tullut keräilykohteita.


title: Fauni-peikot

text: Suosituin Kuuskoskien peikkohahmoista oli Sumppi, jota myytiin ulkomaita myöten. Vuonna 1965 Helsingissä jopa perustettiin lyhytikäinen Sumpit-niminen teiniyhtye, jonka esiintymisasut jäljittelivät Sumppi-peikkoa.


title: Fauni-peikot

text: 1980-luvun alussa Martti Kuuskoski perusti perheineen Peikkopuiston Jämsään, Himosvuoren kupeeseen. Himoksen kaikki rinteet nimettiin Fauni-Peikkojen mukaan.


title: Fauni-peikot

text: Peikot esiintyivät myös Mallasjuoman valmistaman Peikkojuoman etiketeissä.


title: Diplocaulus

text: Diplocaulus on sukupuuttoon kuollut sammakkoeläin permikaudelta. Se oli pisimmillään 1,3 metriä pitkä.


title: Diplocaulus

text: "Diplocaulus" tunnetaan pitkistä ulostyöntymistä sen kallon sivuilla, joka aiheuttaa sen, että kallo on bumerangin muotoinen. Sen heikkojen raajojen ja lyhyen hännän takia on päätelty, että se ui tehden ylös-alas liikettä sen vartalolla, kuten valaat nykyään. Leveä pää auttoi olentoa liukumaan vedessä nopeasti. On myös päätelty, että pää toimi myös puolustusmekanismina. Jopa "Eryops megacephaluksen" olisi vaikea niellä yhtä leveäpäistä olentoa. "Diplocauluksen" lähisukulainen on "Diploceraspis".


title: Panaman lippu

text: Panaman lippu on Panaman symboli, joka hyväksyttiin 4. marraskuuta 1904. Se on jaettu neljään yhtäsuureen kenttään; ylhäällä oikealla oleva kenttä on punainen, alhaalla vasemmalla on sininen kenttä. Muut kentät ovat valkoisia, vaikkakin ylhäällä vasemmalla olevassa valkoisessa kentässä on sininen viisisakarainen tähti kun taas alhaalla oikealla olevassa on punainen tähti. Panaman lippu onkin ainoa itsenäisen valtion lippu, jossa on kuvattuna erivärisiä tähtiä. Lipun värit symboloivat valtion perustamisaikojen pääpuolueita: libaraaleja (sininen) ja konservatiiveja (punainen). Valkoinen edustaa rauhaa. Sininen tähti edustaa puhtautta ja rehellisyyttä, punainen tähti valtion auktoriteettiä ja lakia.


title: Edward Forbes

text: Edward Forbes (12. helmikuuta 1815 – 18. marraskuuta 1854) oli brittiläinen luonnonhistorioitsija ja meribiologi. Hän toimi Geological Society of Londonin kuraattorina ja botaniikan professorina Lontoon King’s Collegessa. Forbes kartoitti kasvi- ja eläinlajien levinneisyyksiä Britanniassa ja yhdisti ne geologisiin tapahtumiin.


title: Edward Forbes

text: Forbes oli mukana HMS Beaconin matkalla Aigeianmerellä 1841. Tutkimusmatkalla nostettiin ruoppausnäytteitä eri syvyyksistä. Forbes havaitsi että meren eliöiden määrä ja koko väheni syvyyden kasvaessa. Tästä hän johti ns. atsoottisen hypoteesin ("Azoic hypothesis", myös "Abyssus theory"), jonka mukaan yli 300 sylen syvyydessä (n. 550 metriä) vedenpinnan alla ei ole lainkaan elämää. Teoria kumottiin vasta 1860-luvulla, kun norjalainen meribiologi Michael Sars kuvaili yhdeksäätoista yli 300 sylen syvyydessä elävää lajia.


title: Edward Forbes

text: Forbes auttoi Thomas Henry Huxleya julkaisemaan tämän tutkimustuloksia eräältä matkalta, mikä auttoi Huxleyn valinnassa Royal Societyn jäseneksi.


title: Québecin lippu

text: Québecin lippu on Québecin provinssin tunnus. Sen lempinimi on Fleurdelisé. Se hyväksyttiin provinssin viralliseksi lipuksi 21. tammikuuta 1948 Québecin alueparlamentin istunnossa. Lipussa on sinisellä taustalla valkoinen risti ja neljä valkoista liljaa. Päinvastoin kuin yleensä luullaan, lipun valkoinen risti viittaa Ranskan kuningaskuntaan ja liljat sinisellä pohjalla viittaavat Neitsyt Mariaan. Alun perin liljat olivat kulmissa osoittaen keskustaa kohti, mutta ne käännettiin nykyisille sijoilleen hyvin pian.


title: Ikuinen valehtelija

text: Ikuinen valehtelija ("As Young as You Feel") on Harmon Jonesin ohjaama yhdysvaltalainen komediaelokuva vuodelta 1951. Sen pääosia näyttelevät Monty Woolley, Thelma Ritter ja Constance Bennett. Muissa rooleissa ovat muiden muassa David Wayne, Jean Peters ja Marilyn Monroe. Elokuvan käsikirjoituksesta vastasivat Paddy Chayefsky ja Lamar Trotti, joka myös tuotti elokuvan. Elokuvan tuotantoyhtiönä toimi 20th Century Fox.


title: Ikuinen valehtelija

text: "Ikuinen valehtelija" on mustavalkoinen ja pituudeltaan 77 minuuttia. Se sai ensi-iltansa 15. kesäkuuta 1951 Los Angelesissa ja 2. elokuuta New Yorkissa. Suomessa elokuva saapui teattereihin 12. kesäkuuta 1953.


title: Ikuinen valehtelija

text: Elokuvan kuvauksissa ohjaajaystävänsä Elia Kazanin kanssa vieraillut kirjailija Arthur Miller kohtasi siellä ensimmäistä kertaa tulevan vaimonsa Marilyn Monroen.


title: Ikuinen valehtelija

text: "Ikuinen valehtelija" kertoo Monty Woolleyn esittämästä 65-vuotiaasta John R. Hodgesista, joka joutuu tehtaasta eläkkeelle vasten tahtoaan, ja hän tekee kaikkensa saadakseen työpaikkansa takaisin.


title: Welcome Back My Friends to the Show That Never Ends

text: Welcome back my friends to the show that never ends on englantilaisen yhtyeen Emerson, Lake & Palmerin livealbumi vuodelta 1974.


text: Levy 1


text: Levy 2


title: Ross 248

text: Ross 248 (tunnetaan myös nimellä HH Andromedae) on viileä ja tumma punainen kääpiötähti, joka sijaitsee Andromedan tähdistössä 10,3 valovuoden päässä Maasta. Tähti lähestyy Aurinkoa, ja sen parallaksi on noin -83 km/s. Sen arvioidaan korvaavan Proxima Centaurin Aurinkoa lähimpänä tähtenä 33 000 vuoden kuluttua, jolloin se olisi noin 3,024 valovuoden etäisyydellä siitä. Tämän jälkeen tähti alkaa kuitenkin etääntyä Auringosta nopeasti, ja 42 000 vuoden kuluttua Proxima Centaurista tulee jälleen Aurinkoa lähin tähti.


title: Ross 248

text: Vuonna 1977 laukaistu avaruusluotain Voyager 2 on matkalla tähden suuntaan, ja ohittaa sen 40 000 vuoden kuluttua noin 1,7 valovuoden etäisyydeltä.


title: Šymkent

text: Šymkent () on Etelä-Kazakstanin alueen pääkaupunki Kazakstanin eteläosassa lähellä Uzbekistanin rajaa. Taškentiin in 124 kilometriä. Kaupunki sijaitsee Badamjoen varrella. Kaupungissa on vanha linnoitus.


title: Šymkent

text: Paikkakunta on tunnettu jo 1100-luvulta lähtien. Liitettiin Venäjän keisarikuntaan 1864.


title: Šymkent

text: Šymkentin kautta kulkee Kazakstanin eteläinen rautatieverkko. Šymkentin rautatieasema on Taškentista Siperiaan johtavan radan varrella.


title: Šymkent

text: Kaupunki on kasvanut huomattavasti myös Kazakstanin tasavallan aikana; kaupunki oli maansa 3. suurin kaupunki niin vuoden 1989, 1999 kuin 2009 väestönlaskennassakin.


title: Bartholomew Sulivan

text: Sir Bartholomew James Sulivan (1810–1890) oli brittiläinen merimies ja hydrograafikko. Hän toimi Robert FitzRoyn alaisuudessa "HMS Beaglellä" samalla matkalla, johon myös Charles Darwin osallistui. Eräs Galápagossaariin kuuluva saari on nimetty hänen mukaansa. Krimin sodan aikaan Sir Francis Beaufort, boforiasteikon kehittäjä ja Britannian Kuninkaallisen laivaston hydrograafikko, lähetti hänet Itämerelle avustamaan siellä ollutta laivastoa. Hän johdatti taistelulaivat taisteluasemiin Bomarsundin valtauksessa. Vuosina 1856–1865 Sulivan toimi Ison-Britannian kauppalautakunnassa. Robert FitzRoyn tehtyä itsemurhan ja jätettyä vaimonsa ja lapsensa varattomiksi Sulivan ylipuhui Ison-Britannian hallituksen antamaan heille 3 000 puntaa, minkä lisäksi Charles Darwin lahjoitti sata puntaa omia rahojaan.


title: Norihito Kobayashi

text: Norihito Kobayashi (s. 4. toukokuuta 1982) on entinen japanilainen yhdistetyn hiihtäjä.


title: Norihito Kobayashi

text: Kobayashi voitti yhdistetyn joukkuekilpailussa kultaa Liberecin MM-kilpailuissa 2009. Samoissa kisoissa hän sijoittui normaalimäen Gundersen-kilpailussa viidenneksi, mikä on hänen vuonna 2001 alkaneen arvokisauransa paras henkilökohtainen saavutus. Liberecin suurmäen Gundersen-kilpailussa hän sijoittui 16:nneksi ja yhteislähtökilpailussa 17:nneksi.


title: Norihito Kobayashi

text: Salt Lake Cityn 2002 olympialaisissa Kobayashi sijoittui sprintissä 17:nneksi. Torinon 2006 olympialaisissa hän oli normaalikilpailussa 16:s, sprintissä 18:s ja joukkuekilpailussa viides. Vancouverissa 2010 hän sijoittui normaalimäen Gundersen-kilpailussa seitsemänneksi. Nuorten MM-kilpailuissa 2001 hän voitti normaalikilpailussa kultaa ja sprintissä pronssia.


title: Norihito Kobayashi

text: Maailmancupissa Kobayashi sijoittui ensimmäisen kerran kymmenen parhaan joukkoon Harrachovissa 21. tammikuuta 2006 ollessaan sprinttikilpailussa neljäs. Hän sijoittui neljänneksi myös Seefeldin sprintissä 26. tammikuuta 2008. Nämä ovat hänen parhaat maailmancupsijoituksensa.


title: Punaisen tähden stadion

text: Punaisen tähden stadion () eli ”Marakana” on Serbian pääkaupungissa Belgradissa sijaitseva urheilustadion.


title: Punaisen tähden stadion

text: Stadion vihittiin käyttöön vuonna 1963. Sen nykyinen kapasiteetti on noin 55 538.


title: Punaisen tähden stadion

text: Stadionia käytetään pääasiassa jalkapalloon. Se on Punaisen tähden ja Serbian maajoukkueen kotikenttä. Stadion oli 1976 EM-kilpailujen päänäyttämö. Sillä pelattiin myös Euroopan cupin loppuottelu vuonna 1973 ja UEFA-cupin toinen loppuottelu vuonna 1979.


title: Lee Pace

text: Lee Grinner Pace (s. 25. maaliskuuta 1979 Chickasha, Oklahoma, Yhdysvallat) on yhdysvaltalainen näyttelijä. Hänet tunnetaan parhaiten pääroolistaan televisiosarjassa "Pushing Daisies". Lee on esiintynyt muun muassa elokuvissa "Infamous", "The Fall", "Kerran Roomassa", "Twilight – Aamunkoi", "A Single Man" ja "Lincoln", sekä televisiosarjassa "Wonderfalls". Hän esittää haltiakuningas Thranduilia Peter Jacksonin ohjaamassa "Hobitti"-elokuvatrilogiassa sekä Ronan Syyttäjää elokuvissa "Guardians of the Galaxy" ja "Captain Marvel".


title: Nucleus

text: Nucleus oli vuonna 1969 perustettu brittiläinen uraauurtava fuusiojazz-yhtye, joka lopetti toimintansa vuonna 1985. Yhtyeen johtohahmo oli trumpetisti Ian Carr.


title: Nucleus

text: Nucleusin jazzpohjainen musiikki kehittyi varhaisesta progressiivisesta- ja psykedeelisestä rockista, joka johti funk-tyylisempään musiikkiin 1970-luvun keski- ja loppuvuosina.


title: Nucleus

text: Yhtye palkittiin perustamisvuonnaan Montreux Jazz Festival -festivaalilla, ja se julkaisi ensimmäisen albuminsa "Elastic Rock", joka kiteytti uuden fuusiojazz-tyylin. Yhtye esiintyi myös vielä samana vuonna Newport Jazz Festivalilla Yhdysvalloissa ja The Village Gate -yökerhossa New Yorkissa.


title: Nucleus

text: Alkuperäinen kokoonpano:


title: Nucleus

text: Yhteensä Nucleusissa on ollut lähes viisikymmentä jäsentä.


title: Akito Watabe

text: Akito Watabe (s. 26. toukokuuta 1988) on japanilainen yhdistetyn hiihtäjä. Hän on olympiamitalisti, joukkuekilpailun maailmanmestari ja maailmancupin kokonaiskilpailun voittaja. Hänen pikkuveljensä on yhdistetyn hiihtäjä Yoshito Watabe.


title: Akito Watabe

text: Watabe kilpaili 17-vuotiaana Torinon 2006 olympialaisissa ja sijoittui sprintissä 19:nneksi. Saman vuoden nuorten MM-kilpailuissa hän saavutti sprintissä hopeaa. Sapporon MM-kilpailuissa 2007 hän oli sprintissä 31:s, normaalikilpailussa 35:s sekä joukkuekilpailussa kahdeksas. Hän voitti yhdistetyn joukkuekilpailussa kultaa Liberecin MM-kilpailuissa 2009. Samoissa kisoissa hän sijoittui normaalimäen Gundersen-kilpailussa 33:nneksi.Vancouverin olympialaisissa 2010 hän sijoittui suurmäen Gundersen-kilpailussa yhdeksänneksi, normaalimän vastaavassa kilpailussa 21:nneksi ja joukkuekilpailussa kuudenneksi.


title: Akito Watabe

text: Oslon MM-kilpailuissa 2011 Watabe oli normaalimäen Gundersen-kilpailussa viides, saman mäen joukkuekilpailussa kuudes ja suurmäen Gundersen-kilpailussa kolmastoista ja joukkuekilpailussa viides. Val di Fiemmen MM-kilpailuissa 2013 hän oli suurmäen Gundersen-kilpailussa neljäs ja normaalimäessä yhdeksäs sekä joukkuekilpailussa ja joukkuesprintissä neljäs. Sotšin olympialaisissa 2014 hän saavutti normaalimäen Gundersen-kilpailussa hopeaa, oli suurmäen kilpailussa kuudes ja joukkuekilpailussa viides. Falunin MM-kilpailuissa 2015 hän sijoittui normaalimäen Gundersen-kilpailussa kuudenneksi ja suurmäen vastaavassa kilpailussa seitsemänneksi. Lahden MM-kilpailuissa 2017 hän saavutti suurmäen Gundersen-kilpailussa ja parisprinttikilpailussa hopeaa sekä oli normaalimäessä viides. Pyeongchangin olympialaisissa 2018 hän saavutti hopeaa normaalimäen ja 10 kilometrin hiihdon kilpailussa hopeaa ja oli viides suurmäen Gundersen-kilpailussa.


title: Akito Watabe

text: Maailmancupissa Watabe sijoittui ensimmäisen kerran palkintokorokkeelle oltuaan kolmas Seefeldissä 30. tammikuuta 2010. Tuosta kilpailusta oli poissa yhdeksän miestä maailmancupin yhteispisteiden 12 parhaasta. Aiemmin Watabe oli parhaimmillaan sijoittunut kahdeksanneksi Ramsaussa 18. joulukuuta 2009, yhdeksänneksi Val di Fiemmessä 9. tammikuuta 2010 ja kymmenenneksi Chaux-Neuvessa 1. helmikuuta 2009. Toisen ja kolmannen palkintokorokesijoituksensa Watabe otti Kuusamossa marraskuussa 2011 sijoituttuaan toiseksi ja kolmanneksi. Joulukuussa Watabe oli toinen Seefeldin ensimmäisessä osakilpailussa. Ensimmäisen voittonsa hän saavutti Val di Fiemmessä 5. helmikuuta 2012. Seuraavana viikonloppuna hän oli Almatyn kilpailuissa kolmas ja toinen. Myöhemmin samassa kuussa hän voitti Klingenthalissa ja Liberecissä. Maaliskuussa hän voitti Oslon ensimmäisen kilpailun ja sijoittui maailmancupin kokonaiskilpailussa toiseksi.


title: Akito Watabe

text: Tammikuussa 2013 hän oli toinen Schonachissa ja kolmas Chaux-Neuvessa. Helmikuussa hän oli toinen molemmissa Almatyn kilpailuissa. Myös Lahdessa ja Oslon ensimmäisessä kilpailussa hän sijoittui toiseksi. Maailmancupin kokonaispisteissä hän oli kolmas. Kaudella 2013–2014 Watabe saavutti Lillehammerin kilpailuissa sijat kaksi ja kolme. Schonachissa hän saavutti kaksi kertaa kolmannen sijan. Hän oli kolmas myös Oberstdorfissa. Lahdessa hän sijoittui toiseksi. Hän voitti Falunin kilpailun ja sijoittui maailmancupin kokonaiskilpailussa kolmanneksi. Kaudella 2014–2015 hän oli toinen Schonachissa, kolmas Seefeldissä ja toinen Sapporossa ennen kuin voitti Lahdessa ja Oslossa. Maailmancupin kokonaiskilpailussa hän oli toinen. Kaudella 2015–2016 Watabe sijoittui toiseksi Lillehammerin ensimmäisessä kilpailussa, kolmanneksi Chaux-Neuven molemmissa kilpailuissa sekä toiseksi Seefeldin kaikissa kolmessa kilpailussa. Hän oli toinen myös Oslossa ja Trondheimissa. Lahdessa hän sijoittui toiseksi ja kolmanneksi, Kuopiossa toiseksi. Schonachissa hän oli kolmas. Maailmancupin kokonaiskilpailussa hän oli toinen.


title: Akito Watabe

text: Kaudella 2016–2017 Watabe sijoittui Kuusamossa, Val Di Fiemmessä ja Chaux-Neuvessa kolmanneksi. Sapporossa hän sijoittui toiseksi ja ensimmäiseksi. Hän voitti myös Oslon kilpailun ja oli kolmas Schonachissa. Maailmancupin kokonaiskilpailussa hän sijoittui kolmanneksi. Kaudella 2017–2018 hän oli Kuusamossa suurmäen ja viiden kilometrin kilpailussa kolmas sekä voitti suurmäen ja kymmenen kilometrin kilpailun. Chaux-Neuvessa hän sijoittui toiseksi. Seefeldissä hän voitti kaikki kolme kilpailua. Hakubassa hän saavutti voiton ja kolmossijan. Oslossa hän saavutti voiton. Trondheimissa hän oli toinen. Klingenthalissa hän molemmissa kilpailussa kolmas ja varmisti maailmancupin kokonaiskilpailuvoiton jo ennen kahta viimeistä, Schonachin osakilpailua, jotka hän voitti. Kaudella 2018–2019 hän sijoittui Otepäässä toiseksi ja kolmanneksi. Val di Fiemmessä hän oli kolmas ja Chaux-Neuven triplan toisessa kilpailussa toinen.


title: Down House

text: Down House on Charles Darwinin entinen kotitalo Isossa-Britanniassa. Se sijaitsee Downen kylässä noin 23 km Charing Crossista, Lontoosta itään. Juuri tässä talossa Darwin kehitteli sittemmin kuuluisaksi tullutta evoluutioteoriaansa. Talo rakennettiin alun perin maalaistaloksi vuonna 1650, ja sitä laajennettiin vuonna 1778. Charles ja Emma Darwin yhdessä silloisten lastensa William Erasmus Darwinin ja Anne Darwinin kanssa muuttivat taloon vuonna 1842. Sekä Charles että Emma Darwin kuolivat talossa. Vuosina 1907-1922 talossa toimi paikallinen tyttökoulu. Vuodesta 1929 lähtien talossa on toiminut Charles Darwin -museo. Talo on yleisölle avoin helmikuun ensimmäisestä keskiviikosta yleensä aina viimeiseen sunnuntaihin ennen joulua. Taloa ylläpitävä järjestö hakee sille maailmanperintökohteen statusta.


title: Taihei Katō

text: Taihei Katō (, s. 30. heinäkuuta 1984) on japanilainen yhdistetyn hiihtäjä.


title: Taihei Katō

text: Katō voitti yhdistetyn joukkuekilpailussa kultaa Liberecin MM-kilpailuissa 2009. Samoissa kisoissa hän sijoittui suurmäen Gundersen-kilpailussa 23:nneksi sekä yhteislähtökilpailussa 27:nneksi.


title: Taihei Katō

text: Katō kilpaili aikuisten arvokilpailuissa ensimmäisen kerran Sapporon MM-kilpailuissa 2007 ja sijoittui normaalikilpailussa 27:nneksi, sprintissä 32:nneksi sekä joukkuekilpailussa kahdeksanneksi. Vancouverin olympialaisissa 2010 hän oli normaalimäen Gundersen-kilpailussa 24:s, suurmäen Gundersen-kisassa 30:s ja joukkuekilpailussa kuudes. Oslon MM-kilpailuissa 2011 hän sijoittui suurmäen Gundersen-kilpailussa 25:nneksi ja joukkuekilpailussa viidenneksi. Val di Fiemmen MM-kilpailuissa 2013 hän oli normaalimäen Gundersen-kilpailussa kuudes, suurmäessä 13:s sekä joukkuekilpailussa ja joukkuesprintissä neljäs.


title: Taihei Katō

text: Maailmancupissa Katō on parhaimmillaan sijoittunut kolmanneksi Oslon normaalikilpailussa 10. maaliskuuta 2012 ja Lahdessa 8. maaliskuuta 2013.


title: Søren Rasted

text: Søren Nystrøm Rasted (s. 13. kesäkuuta 1969 Blovstrød) on tanskalainen muusikko, tuottaja ja lauluntekijä. Hän oli yksi eurodanceyhtye Aquan neljästä jäsenestä. Ystävyyssuhde Rastedin ja Aquan solistin Lene Grawford Nystrømin kanssa oli eräs syy Aquan hajoamiseen vuonna 2001. Søren ja Lene menivät naimisiin toukokuun 22. päivänä 2001 Las Vegasissa. Sen jälkeen pari muutti pysyvästi Tanskaan, jossa heille syntyivät lapset India (2004) ja Billy (2006). Rasted soittaa koskettimia, kitaraa ja laulaa.


title: Søren Rasted

text: Søren Rasted muistetaan tanskalais-norjalaisesta Aqua-yhtyeestä. Søren ja hänen ystävänsä Claus Norréen kirjoittivat kaikki kappaleet yhtyeen Aquarium- ja Aquarius-levyille. Aqua syntyi vuonna 1994 ja hajosi vuonna 2001. Yhtye teki paluun vuoden 2008 Gron concert -kiertueella. Yhtye myi yli 28 miljoonaa levyä ympäri maailmaa ja pääsi Guinnessin ennätyskirjaan kolmella "itse miksatulla" listaykkösellä Britanniassa. Rasted on saanut yli 140 kulta- ja platinalevyä ja ansainnut timanttilevyn Kanadassa miljoonalla myydyllä levyllä, parhaan laulunkirjoittajan/tuottajan tittelin lisäksi. Aqua ilmoitti paluustaan live-bändinä vuonna 2008.


title: Søren Rasted

text: Vuonna 2004 Rasted julkaisi albumin "Lazyboy TV" Lazyboyn nimellä 15 maassa. Rasted on työskennellyt tuottajana ja laulunkirjoittajana tanskalaisille artisteille ja muille, esimerkiksi vuonna 2003 Popstars-kisan voittajalle Jonille levyn ja sävelsi myös tanskalaiselle Sanne Salomonsenille singlen "Teardrops in heaven". Rasted on myös tanskalaisen Hej Matematik -yhtyeen jäsen. Vuonna 2006 hän teki musiikkia Tanskan kuninkaalliselle oopperalle balettiin nimeltä "American Mixtures".


title: Frans Ekebom

text: Frans Ekebom (8. marraskuuta 1889 Helsinki – 30. maaliskuuta 1965 Helsinki) oli suomalainen elokuvaaja, joka vastasi kuvauksesta useissa kotimaisissa elokuvissa 1910-luvulta 1930-luvulle.


title: Yūsuke Minato

text: Yūsuke Minato (, s. 15. maaliskuuta 1985) on japanilainen yhdistetyn hiihtäjä.


title: Yūsuke Minato

text: Minato voitti yhdistetyn joukkuekilpailussa kultaa Liberecin MM-kilpailuissa 2009. Samoissa kisoissa hän sijoittui normaalimäen Gundersen-kilpailussa kuudenneksi, suurmäen vastaavassa kilpailussa yhdeksänneksi ja yhteislähtökilpailussa 15:nneksi.


title: Yūsuke Minato

text: Minato kilpaili aikuisten arvokilpailuissa ensimmäisen kerran Sapporon MM-kilpailuissa 2007 ja sijoittui normaalikilpailussa 40:nneksi. Vuoden 2007 universiadeissa hän voitti sprintissä kultaa, normaalikilpailussa hopeaa ja joukkuekilpailussa pronssia. Nuorten MM-kilpailussa hän sijoittui joukkuekilpailussa parhaimmillaan kuudenneksi vuonna 2002 sekä henkilökohtaisessa normaalikilpailussa kymmenenneksi vuonna 2003.


title: Yūsuke Minato

text: Maailmancupin osakilpailuissa Minato on parhaimmillaan sijoittunut 11:nneksi kerran kausilla 2009–2010 ja 2011–2012.


title: James Manby Gully

text: James Manby Gully (14. maaliskuuta 1808 – 1883) oli brittiläinen lääkäri. Hän oli hydroterapian kannattaja. Hän perusti Great Malverniin suositun hydroterapiaklinikan, jossa kävivät vesihoidossa monet aikansa kuuluisuudet kuten Alfred Tennyson, Florence Nightingale ja Charles Darwin. Gully oli syntynyt Kingstonissa, Jamaikalla. Hän kävi koulunsa Liverpoolissa ja valmistui lääkäriksi Edinburghin yliopistosta vuonna 1829. Hän kannatti naisten äänioikeutta ja raittiusliikettä ja oli kiinnostunut homeopaattisista terapioista ja selvänäköisyydestä.


title: James Manby Gully

text: Gullyn klinikan hoitoihin kuului tiukka päiväohjelma, kylmiä kääreitä, suihkuja ja reipasta liikuntaa raittiissa ilmassa. Ruokavalio oli rajoitettu ja alkoholin nauttiminen kielletty.


title: Mikael Granlund

text: Mikael Antero Granlund (s. 26. helmikuuta 1992 Oulu) on suomalainen jääkiekkoilija, joka on edustanut kaudesta 2012 NHL-joukkue Minnesota Wildia. Hän on pelipaikaltaan keskushyökkääjä, mutta on pelannut maajoukkeessa sekä seurajoukkueissa myös laitahyökkääjänä. Minnesota Wild varasi Granlundin ensimmäisen kierroksen yhdeksäntenä pelaajana .


title: Mikael Granlund

text: Granlund voitti vuonna 2011 sekä Suomen- että maailmanmestaruuden. Kevään 2011 MM-kilpailut olivat Granlundin ensimmäiset Suomen A-maajoukkueessa pelaamat arvokisat ja lopullinen läpimurto. Vuoden 2011 saavutukset nostivat hänet koko Suomen tietoisuuteen ja hänestä tuli maan puhutuimpia urheilijoita. Varsinkin MM-kilpailujen välierässä Venäjää vastaan Granlundin tekemä ilmaveivimaali toi Granlundille kulttipelaajan maineen Suomessa. SM-liigassa Granlund aloitti Oulun Kärpissä, josta hän siirtyi maaliskuussa 2009 Helsingin IFK:hon suuren sopimuskohun jälkeen. HIFK:ssa hän oli kolmen kauden ajan joukkueensa avainpelaajia.


title: Mikael Granlund

text: Granlund pitää itseään lähtökohtaisesti keskushyökkääjänä, mutta hän pelasi laitahyökkääjänä tulokaskautensa SM-liigassa ja NHL:ssä kaudesta 2016–2017 lähtien. Myös Suomen A-maajoukkueessa Granlund on pääasiassa ollut laitahyökkääjä. Granlundin vahvuuksia ovat peliäly, syöttötaidot ja muu kiekollinen peli.


title: Mikael Granlund

text: Granlund alkoi pelata jääkiekkoa viisivuotiaana Kempeleen Kiekko-Ketuissa. Joukkueen nimi vaihtui Laser HT:ksi Granlundin ollessa 10-vuotias. Hän pitää Laser HT:ta kasvattajaseuranaan ja käytti jo siellä pelinumeroaan 64, jonka valitsi käyttöönsä myös HIFK:ssa ja A-maajoukkueessa kunnianosoituksena kasvattajaseuralleen. Laser HT (nyk. Kiekko-Laser) nosti elokuussa 2011 Granlundin pelipaidan jäähallinsa kattoon.


title: Mikael Granlund

text: Granlund pelasi Laserissa vuoteen 2006 asti, kunnes hän siirtyi Oulun Kärppiin. Hän voitti Kärpissä C-nuorten SM-hopeaa keväällä 2007. Kaudella 2007–2008 Granlund pelasi B-nuorissa, mutta vahvisti myös C-nuoria, joissa voitti Suomenmestaruuden. Granlund nostettiin kaudeksi 2008–2009 Kärppien A-nuoriin, jossa hän pelasi 35 ottelussa tehoilla 21+36=57. Hän jakoi A-nuorten pistepörssin kolmannen sijan Lukon Olli Palolan kanssa. Hänet valittiin A-nuorten tähdistökentälliseen sekä kauden tulokkaaksi. Hänellä oli sarjan paras pistekeskiarvo (1,63) ja eniten alivoimamaaleja (kolme). Samalla kaudella hän pelasi myös Mestistä alle 20-vuotiaiden maajoukkueessa kuudessa ottelussa, joissa hän teki tehot 4+3=7.


title: Mikael Granlund

text: Granlund debytoi Kärppien liigajoukkueessa 17-vuotissyntymäpäivänään 26. helmikuuta 2009 ja sai ottelussa jääaikaa 15.41 minuuttia. Debyytissään hänet merkittiin kokoonpanoihin ykkösketjun keskushyökkääjäksi Jonas Anderssonin ja Vesa Viitakosken rinnalle Espoo Bluesia vastaan. Ottelu ratkaistiin voittomaalikisassa, jossa Kärppien valmentaja Matti Alatalo antoi Granlundille tilaisuuden näyttää kykynsä, mutta tämä ei kuitenkaan onnistunut laukauksessaan.


title: Mikael Granlund

text: Maaliskuun 2009 alussa Granlundin sopimuksesta syntyi riita, ja nuorukainen vedettiin 3. maaliskuuta pois Kärppien kokoonpanosta vain hetki ennen ottelua Hämeenlinnan Pallokerhoa vastaan. Granlundia edustavan pelaaja-agentti Ilkka Larvan mukaan Kärpät oli muuttanut omin luvin Granlundin kestoltaan avoimeksi jätetyn pelaajasopimuksen kaksivuotiseksi. 9. maaliskuuta HIFK ilmoitti tehneensä Granlundin kanssa kahden vuoden sopimuksen. Kärpät valitti Granlundin siirrosta SM-liigalle ja Jääkiekkoliitolle, koska seuralla oli vielä voimassa oleva nelivuotinen sopimus vuodelta 2007. Kohusta huolimatta Granlund siirtyi kaudeksi 2009–2010 HIFK:hon kaksivuotisella sopimuksella. Hänellä oli vaihtoehtoina kolme pääkaupunkiseudun joukkuetta: Blues, HIFK tai Jokerit.


title: Mikael Granlund

text: Granlund haastoi Kärpät oikeuteen 1. heinäkuuta 2009, sillä hänen mielestään hänen Kärppien kanssa tekemänsä pelaajasopimus ei täyttänyt työsopimuksen tunnusmerkkejä, vaan hän oli niin sanottu vapaa pelaaja ja siksi oikeutettu tekemään sopimuksen HIFK:n kanssa. 25. elokuuta Kärpät ja HIFK sopivat kiistan. Samalla kun seurat pääsivät yksimielisyyteen pelaajasiirrosta, Granlund peruutti Oulun käräjäoikeuteen jättämänsä kanteen. Sopimuksen sisältö on salainen, ja molemmat seurat ilmaisivat tyytyväisyytensä sopimukseen.


title: Mikael Granlund

text: Heinäkuussa 2009 valkovenäläinen Dynamo Minsk varasi Granlundin KHL:n ensimmäisen toisella kierroksella vuorolla 41.


title: Mikael Granlund

text: Ensimmäisen ottelunsa HIFK:n paidassa Granlund pelasi 10. syyskuuta 2009 paikallisvastustaja Jokereita vastaan kauden 2009–2010 avausottelussa, jonka HIFK hävisi 4–1. Granlund pelasi HIFK:n kakkoskentässä ja sai paljon vastuuta, sillä hän pelasi joukkueen ylivoimakentällisessä ja saavutti myös ensimmäisen liigapisteensä. Ensimmäisen maalinsa hän teki 15. syyskuuta kotiottelussa Saimaan Palloa vastaan. Kauden aikana hän oli sivussa marraskuussa kymmenen peliä nivusvaivojen takia. Hän palasi kaukaloon joulukuussa. Hän oli tämän jälkeen poissa vielä viisi peliä alle 20-vuotiaiden MM-kilpailujen takia, mutta voitti tästä huolimatta tulokkaiden pistepörssin tehoilla 13+27=40. Pudotuspeleissä Granlund pelasi kuusi ottelua tehoilla 1+5=6 HIFK:n pudotessa puolivälierissä Hämeenlinnan Pallokerholle. Kaudella 2009–2010 Granlundin voitettua tulokkaiden pistepörssin hänet palkittiin kauden päätteeksi myös vuoden tulokkaana Jarmo Wasaman muistopalkinnolla. Granlund palkittiin myös kauden herrasmiespelaajana Raimo Kilpiö -palkinnolla. Hän keräsi SM-liigan runkosarjassa vain kaksi jäähyminuuttia.


title: Mikael Granlund

text: Huikea debyyttikausi herätti kiinnostusta NHL-piireissä. Granlundia ennustettiin kärkikymmenikköön. Lopulta Minnesota Wild varasi hänet varauksen yhdeksäntenä pelaajana. Granlund on korkein suomalaisvaraus sitten vuoden , jolloin Kari Lehtonen ja Joni Pitkänen varattiin NHL:ään. Hänestä tuli samalla ensimmäinen suomalainen ensimmäisen kierroksen varaus neljään vuoteen.


title: Mikael Granlund

text: Kaudella 2010–2011 Granlund jatkoi HIFK:ssa, joka oli hankkinut riveihinsä Ville Peltosen. Päävalmentaja Jalonen istutti Granlundin Juha-Pekka Haatajan ja Peltosen väliin keskushyökkääjäksi. Granlund loukkaantui lokakuussa pelissä Bluesia vastaan sattuneen aivotärähdyksen jälkeen, joka johtui ohimenneestä taklauksesta. Häneltä jäi väliin myös vuodenvaihteessa pelatut alle 20-vuotiaiden MM-kisat sekä yli 20 liigaottelua. Granlund ratkaisi ensimmäisen Olympiastadionilla pelatun Talviklassikon kahdella maalillaan; ensimmäinen syntyi vain 23 sekunnin jälkeen ja toinen oli 4–3-voittomaali. Granlund teki kevään 2011 pudotuspeleissä SM-liigan ennätyksiä. Hän teki 15 ottelussa tehot 5+11=16, joilla Granlundista tuli SM-liigan pudotuspelien kaikkien aikojen eniten pisteitä yhdessä kaudessa tehnyt alle 20-vuotias pelaaja. Ennätyksen edellisiä haltijoita olivat Teppo Numminen (1988) ja Saku Koivu (1994) 12 pisteellään. Samalla Granlundista tuli SM-liigan pudotuspelien kaikkien aikojen nuorin yhdessä kaudessa 12 pistettä tehnyt pelaaja. Hän voitti lopulta pudotuspelien syöttöpörssin ja jakoi pistepörssin voiton joukkuetoverinsa Juha-Pekka Haatajan kanssa. 5. huhtikuuta 2011 pelatussa välieräottelussa Rauman Lukkoa vastaan Granlund teki tehot 2+3=5, jotka syntyivät 12 minuutissa ja 38 sekunnissa. Hänestä tuli SM-liigan playoff-historian nopeimmassa ajassa viisi pistettä tehnyt pelaaja. Kauden päätteeksi Granlund voitti Suomen mestaruuden. Hänelle myönnettiin kauden päätteeksi Presidents' Trophy, joka myönnetään jääkiekon parissa vaikuttaneelle henkilölle sekä Iltalehden Kultaleijona-palkinnon, jonka julkaisu luovuttaa playoffien parhaalle pelaajalle.


title: Mikael Granlund

text: Toukokuussa 2011 Granlund ilmoitti jatkavansa HIFK:ssa vielä yhden kauden saadakseen hoidettua loppuun lukion ja armeijan, jonka jälkeen hän siirtyisi pelaamaan Minnesota Wildin organisaatioon. Kausi itse sujui Granlundilta loistavasti ja hän oli HIFK:n paras pistemies ja SM-liigan pistepörssin kuudes tehoilla 20+31, vaikka oli sivussa 15 ottelusta. Granlundilla oli Ässien Tomáš Záborskýn kanssa SM-liigan paras pistekeskiarvo (1,13). HIFK:n kausi päättyi jo puolivälierässä paikallisvastustaja Jokereita vastaan, joka voitti sarjan puhtaasti 4–0. Granlund jäi 43 äänellä toiseksi Záborskýn (90 ääntä) jälkeen Kultainen kypärä -äänestyksessä, jonka suorittavat SM-liigapelaajat.


title: Mikael Granlund

text: Pian Suomessa järjestettyjen 2012 MM-kilpailuiden jälkeen Granlundin ja monen muun Suomen MM-joukkueen pelaajan ympärillä alkoivat kiertää huhut NHL-siirroista. Pian tämän jälkeen "Minnesota Star Tribune" -lehden toimittaja Michael Russo kirjoitti, että Wild julkistaisi hänen NHL-sopimuksen piakkoin. Granlundin agentti Ilkka Larva vahvisti vain päivää myöhemmin, että sopimuksen ehdot olivat selvillä ja vailla hänen omaa allekirjoitustaan. 23. toukokuuta Minnesota Wild tiedotti tehneensä Granlundin kanssa kolmivuotisen sopimuksen.


title: Mikael Granlund

text: NHL-kauden 2012–2013 alku peruuntui kuitenkin työsulun vuoksi, ja Granlundin tiedotettiin aloittavan kauden Minnesota Wildin AHL-liigan farmiseura Houston Aerosissa. Myös Granlundin paluuta Helsingin IFK:hon pidettiin mahdollisena, mutta hän halusi tottua Pohjois-Amerikan pienemmän kaukalon fyysisempään pelityyliin ennen ensimmäistä NHL-kauttaan. Jo AHL-liigan harjoittelukaudella Granlundin näytöt olivat lupaavia; Oklahoma City Baronsia vastaan pelatussa ottelussa Granlund oli huikeassa vedossa iskien tehopisteet 4+1=5, Runkosarjan käynnistyessä Granlund jäi avausottelussaan pisteittä, mutta tämän jälkeen hänen pisteputkensa jatkui loistaen; viiden ottelun jälkeen tehopisteet 2+5=7 iskenyt Granlund nappasi johtoaseman paitsi oman joukkueensa sisäisessä pistepörssissä, myös koko liigan tulokkaiden pistepörssissä. Seitsemässä ottelussa tehopisteet 3+7=10 iskenyt Granlund valittiinkin AHL:n syyskuun parhaaksi tulokaspelaajaksi. Houstonissa pelatessaan hän muodosti tehokkaan kolmikon Charlie Coylen ja Jason Zuckerin kanssa, mutta NHL-työsulku päättyi vuoden 2013 tammikuussa, minkä johdosta myös Granlundin visiitti AHL:ään jäi 21 ottelun mittaiseksi. Vaikka hänen AHL-kauttaan varjostikin loukkaantuminen, hän onnistui silti tekemään 21 ottelussaan tehopisteet 8+13=21.


title: Mikael Granlund

text: Granlund valittiin Minnesotan harjoitusleirin jälkeen heti NHL-miehistöön, ja hän aloitti avauskautensa kotiyleisönsä edessä St. Paulin Xcel Energy Centerissä Minnesotassa Colorado Avalanchea vastaan 19. tammikuuta 2013. Ensimmäisen maalinsa Granlund teki heti avausottelun toisessa erässä, ohjattuaan Jared Spurgeonin siniviivalaukauksen maaliin. Hän sai ottelussa jääaikaa 14.49 minuuttia ja valittiin ottelun kakkostähdeksi. Granlundin avauskausi NHL:ssä oli pettymys, eikä hän saanut hyökkäyspään vahvuuksiaan esiin hyvin. Ongelmat olivat hänen fysiikassaan, jolla hän pärjäsi vielä Euroopan kentillä, mutta Pohjois-Amerikassa fyysiset ongelmat ilmenivät. Granlund pelasi NHL:ssä kauden aikana 27 runkosarjaottelua tehoilla 2+6=8 ja AHL:ssä 29 ottelua runkosarjassa (tehot 10+18=28) ja viisi pudotuspeleissä (1+1=2).


title: Mikael Granlund

text: Vaisun avauskauden jälkeen Granlund harjoitteli ahkerasti kesän 2013 painottaen kamppailuvoimaan ja luisteluun, jonka valmennusta antoivat jäätanssilegendat Susanna Rahkamo ja Petri Kokko heinäkuussa sekä muodostelmaluisteluvalmentaja Kaisa Nieminen elokuussa. Ratkaisusta teki harvinaisen se, että normaalisti huippukiekkoilijat turvautuvat yleisemmin pikaluistelupuolen valmennukseen kuin taitoluistelun. Granlund pelasi kauden 2013–2014 vakuuttavasti ja pelasi Wildin ykkösketjussa laidoillaan Jason Pominville ja Zach Parise. Kautta haittasi marraskuussa 2013 ja huhtikuussa 2014 tulleet päävammat, joiden vuoksi hän oli sivussa 19 ottelusta. Granlund pelasi 63 runkosarjaottelua tehoilla 8+33=41 ja 13 pudotuspeliottelua tehoilla 4+3=7. Hän oli pudotuspeleissä joukkueen paras maalintekijä Parisen ja Erik Haulan kanssa.


title: Mikael Granlund

text: Kausi 2014–2015 oli Granlundille pisteiden valossa pienoinen pettymys, kun 68 runkosarjaottelussa syntyi tehot 8+31=39. Hänellä oli kuitenkin runkosarjassa joukkueen kolmanneksi paras +/- -tilasto (+17) ja pudotuspeleissä toiseksi paras (+2). Granlund nosti pudotuspeleissä tasoaan ja muodosti Parisen ja Pominvillen kanssa joukkueen parhaan ketjun. Hän oli Pominvillen kanssa joukkueen toiseksi paras pistemies pudotuspeleissä tehoilla 2+4=6.


title: Mikael Granlund

text: Heinäkuussa 2015 Granlund ja Wild solmivat kahden vuoden pituisen jatkosopimuksen, joka on arvoltaan yhteensä kuusi miljoonaa dollaria (noin 5,4 miljoonaa euroa). Kaudella 2015–2016 Granlund pelasi ensimmäistä kertaa runkosarjan kaikki 82 ottelua rikkoen oman piste- ja maaliennätyksensä tehoilla 13+31=44. Hänelle kaavailtiin ykkössentterin roolia, mutta rooli ja ketjukaverit vaihtelivat läpi kauden. Päävalmentaja Mike Yeon saatua potkut helmikuussa 2016 tilalle tullut John Torchetti siirsi Granlundin laitahyökkääjäksi Mikko Koivun ja David Jonesin ketjuun. Loppukausi sujui nousujohteisesti ja pudotuspeleissä ketju oli joukkueen parhaimpia.


title: Mikael Granlund

text: Kaudella 2016–2017 Wildin päävalmentajaksi tullut Bruce Boudreau istutti Granlundin pysyvästi laitahyökkääjän tontille. Hän teki uuden henkilökohtaisen piste-ennätyksensä NHL:ssä pelaten 81 runkosarjaottelua tehoilla 26+43=69 ja viisi playoff-ottelua tehoilla 0+2=2. Granlund oli joukkueen paras pistemies ja toiseksi paras maalintekijä Eric Staaln jälkeen. Granlund teki NHL-uransa ensimmäisen kypärätempun 4. helmikuuta 2017 Vancouver Canucksia vastaan. Hän teki ottelussa tehot 3+1=4 ja alivoimalla tehty 3–1-maali jäi ottelun voittomaaliksi. Granlund valittiin ottelun ykköstähdeksi. Samalla Granlund venytti pisteputkensa 12 ottelun (tehot 5+12=17) mittaiseksi, joka oli NHL-kauden ja Wildin koko seurahistorian pisin. Hän oli ehdolla Lady Byng Memorial Trophyn voittajaksi Calgary Flamesin Johnny Gaudreaun ja St. Louis Bluesin Vladimir Tarasenkon kanssa, mutta jäi äänestyksessä kolmanneksi.


title: Mikael Granlund

text: Granlund solmi elokuussa 2017 kolmivuotisen, 17,25 miljoonan dollarin jatkosopimuksen Wildin kanssa, joka takaa kausittaisen 5,75 miljoonan keskipalkan. Granlundin kauden 2017–2018 alkua lyhensi loukkaantuminen. Granlund teki 77 runkosarjaottelussa tehot 21+46=67 ja viidessä playoff-ottelussa tehot 1+2=3. Hän teki NHL-uransa toisen hattutempun 29. joulukuuta 2017 kotiottelussa Nashville Predatorsia vastaan.


title: Mikael Granlund

text: Granlund on kuulunut jokaisessa ikäluokassa Suomen avainpelaajiin pelaamissaan arvokisoissa. Hän on kuulunut myös Suomen kapteenistoon nuorisomaajoukkueissa. Granlund pelasi olympialaisissa vuonna Sotšissa 2014, MM-kilpailuissa vuosina 2011, 2012, 2013, 2016 ja 2018 ja maailmancupissa vuonna 2016. Hän on pelannut myös alle 20-vuotiaiden MM-kilpailuissa vuosina 2009, 2010 ja 2012 sekä alle 18-vuotiaiden MM-kilpailuissa vuosina 2009 ja 2010. Granlund edusti myös Suomen alle 17-vuotiaiden maajoukkuetta World U-17 Hockey Challengessa vuonna 2008.


title: Mikael Granlund

text: A-maajoukkueen päävalmentaja Jukka Jalonen kutsui Granlundin ja muutaman muun lupauksen huhtikuun 2010 lopussa Saksan MM-kisoihin valmistautuvaan leiriryhmään. Hänet valittiin myöhemmin Euro Hockey Tourissa pelattavaan Ruotsin LG Hockey Gamesiin. Ensimmäisessä A-maaottelussaan 29. huhtikuuta 2010 Granlund ratkaisi Suomelle 5–4-voiton Venäjästä rangaistuslaukauskisassa, mutta ei kuitenkaan tullut valituksi lopulliseen kisajoukkueeseen.


title: Mikael Granlund

text: Granlund pelasi MM-kotikisat vuonna 2012 vaisusti ja sai kritiikkiä otteistaan Suomen sijoittuessa neljänneksi. Hän liittyi Suomen MM-joukkueeseen kesken vuoden 2013 kotikisojen, kun kausi Pohjois-Amerikassa oli tullut päätökseen. Granlund oli jälleen neljänneksi sijoittuneen Suomen parhaita pelaajia lopputurnauksen ajan.


title: Mikael Granlund

text: Granlund muodosti Mikko Koivun kanssa tehokkaan tutkaparin MM-kilpailuissa vuonna 2016 ja jakoi tehoilla 4+8=12 Suomen sisäisen pistepörssin voiton ja turnauksen pistepörssin neljännen sijan Patrik Laineen kanssa. Hän voitti MM-hopeaa, ja hänet valittiin tähdistökentälliseen sekä yhdeksi Suomen kolmesta parhaasta pelaajasta. Granlund palkittiin Tanskaa vastaan pelatun puolivälieräottelun jälkeen Suomen joukkueen ottelun parhaana pelaajana.


title: Mikael Granlund

text: Granlund pelasi Suomen joukkueessa maailmancupissa 2016.


title: Mikael Granlund

text: Granlund pelasi ensimmäiset miesten MM-kilpailunsa vuonna 2011 Bratislavassa. Turnauksessa hän pelasi joukkueessa laitahyökkääjänä kolmosketjussa yhdessä Jarkko Immosen ja Janne Pesosen kanssa. Granlund teki ensimmäisen maalinsa ensimmäisessä pelissään aikuisten MM-kisoissa tekemällä Suomen 4–1-maalin Tanskaa vastaan 30. huhtikuuta 2011, ja hänet valittiin ottelussa Suomen joukkueen parhaaksi pelaajaksi. Granlund teki MM-kisojen välierässä Venäjää vastaan ns. ilmaveivi-maalin nostamalla kiekon mailan lavan päälle ja kiepauttamalla sen maaliin. Ottelun jälkeen maalia kehuttiin jopa MM-jääkiekkohistorian upeimmaksi maaliksi. Suomi voitti ottelun 3–0. Ilmaveivistä tehtiin myös postimerkki. Loppuottelussa Suomea vastaan asettui Ruotsi. Suomi nousi maalin takaa-ajoasemasta 6–1-voittoon. Granlundille merkittiin finaalissa yksi syöttöpiste Janne Pesosen 4–1-maalista.


title: Mikael Granlund

text: Granlund keräsi turnauksen yhdeksässä ottelussaan tehopisteet 2+7=9 ja jakoi turnauksen pistepörssin viidennen sijan neljän muun pelaajan kanssa. Hän sijoittui turnauksen syöttöpörssissä toiseksi Norjan Mathis Olimbin jälkeen. Joukkueen palatessa Suomeen Finnair antoi joukkuetta kuljettaneelle erikoislennolle numeron AY7164: 7 tarkoittaa erikoislentoa, 1 tuli Suomen sijoituksesta turnauksessa ja 64 oli Granlundin pelinumero.


title: Mikael Granlund

text: Granlund pelasi ensimmäisissä olympialaisissaan Sotšissa 2014 Suomen ykkösketjussa Teemu Selänteen rinnalla. Hän aloitti kisat laitahyökkääjänä, mutta ketjun Aleksander Barkovin loukkaannuttua Granlund pelasi loppukisat keskushyökkääjänä. Kaksikkoa Selänne-Granlund pidettiin suurimpana syynä maalivahti Tuukka Raskin ohella Suomen menestykseen, kun joukkue kaatoi puolivälierässä isäntämaa Venäjän 3–1. Granlund teki ottelussa tehot 1+1=2. Suomi voitti lopulta pronssia Yhdysvaltoja vastaan pelatussa ottelussa, missä Granlund syötti kaksi maalia, joissa maalintekijänä oli Selänne. Hän oli Suomen paras pistemies tehoilla 3+4=7 ja koko turnauksen pistepörssin kolmas samoilla tehoilla Yhdysvaltojen James van Riemsdykin kanssa. Granlund ja Selänne muodostivat erinomaisen tutkaparin ja molemmat valittiin tähdistökentälliseen, ja Selänne koko turnauksen arvokkaimmaksi pelaajaksi. Granlundia pidettiin Sotšin olympialaisissa Suomen pelillisenä johtajana.


title: Mikael Granlund

text: Granlund valittiin edustamaan Suomen alle 20-vuotiaiden maajoukkuetta vuoden 2009 MM-kisoihin. Granlund oli sillä hetkellä kaikkien aikojen toiseksi nuorin Suomea edustanut pelaaja Reijo Ruotsalaisen jälkeen, joka pelasi kisoissa vuonna 1977. Hän teki tehot kuudessa ottelussa tehot 2+1=3 Suomen jäädessä karsintasarjaan. Granlund valittiin edustamaan Suomea vuoden 2009 alle 18-vuotiaiden MM-kilpailuihin. Suomen ketjun Toni Rajala–Granlund–Teemu Pulkkinen kaikki pelaajat sijoittuivat pistepörssin kärkisijoille. He keräsivät yhteensä 45 tehopistettä, joista Granlund teki tehot 2+11=13. Suomi voitti kilpailussa pronssia kukistamalla Kanadan voittomaalikilpailun jälkeen 5–4. Granlund valittiin tuon ottelun parhaaksi pelaajaksi. Hän voitti myös turnauksen syöttöpörssin ja palkittiin Suomen top-3-pelaajana.


title: Mikael Granlund

text: Granlund pelasi alle 20-vuotiaiden MM-kilpailuissa vuonna 2010. Hän oli Suomen joukkueen nuorin pelaaja. Itse turnauksessa Granlundin peliesitykset herättivät ristiriitaisia mielipiteitä. Hän kuitenkin voitti Suomen sisäisen pistepörssin ja oli turnauksen syöttöpörssin jaetulla neljännellä sijalla Suomen jäädessä viidenneksi. Samana vuonna hän osallistui alle 18-vuotiaiden MM-kisoihin, jotka pelattiin Valko-Venäjällä. Suomi joutui toistamiseen pronssiotteluun, jossa se voitti Venäjän 5–1. Granlund iski ottelussa tehot 1+3=4 ja koko turnauksessa 4+9=13, mikä oikeutti pistepörssin kolmanteen sijaan. Hän voitti myös toista kertaa peräkkäin turnauksen syöttöpörssin ja palkittiin Suomen top-3-pelaajana.


title: Mikael Granlund

text: Granlund pelasi alle 20-vuotiaiden MM-kilpailuissa vielä vuonna 2012, jolloin hän toimi Suomen kapteenina. Granlundista tuli kolmas pelaaja Peter Forsbergin ja Patrice Bergeronin jälkeen, joka osallistui miesten maailmanmestarina alle 20-vuotiaiden MM-kilpailuihin. Kisoissa hänen pelinumeronsa oli 20, sillä turnauksen kansainvälisten sääntöjen mukaan kisoissa sai käyttää vain pelinumeroita 1–35. Näin ollen Granlund ei saanut tavanomaista pelinumeroaan (64) käyttöönsä. Semifinaalissa Suomi kohtasi Ruotsin, joka voitti Suomen 2–2 päättyneen pelin jälkeen rangaistuslaukauskilpailussa. Granlundilla oli viimeisessä rangaistuslaukauksessa mahdollisuus tasoittaa kilpailu, mutta kiekko karkasi hänen lavastaan ja Ruotsi eteni finaaliin. Granlundin epäonnistuminen rangaistuslaukauksessa oli näkyvästi esillä ruotsalaisissa "Aftonbladet" ja "Expressen" -lehdissä. Pronssiottelussa Suomea vastaan asettui Kanada, joka voitti Suomen 4–0. Granlund teki tehot 2+9=11 ja valittiin turnauksen tähdistökentälliseen. Hän oli pistepörssin toinen yhdessä Ruotsin Max Fribergin kanssa ja voitti syöttöpörssin. Granlund palkittiin myös Suomen top-3-pelaajana.


title: Mikael Granlund

text: Vuonna 1992 syntynyttä Granlundia pidetään yhtenä maailman lahjakkaimmista kiekkoilijoista ikäluokassaan. The Hockey News -lehti valitsi hänet kesällä 2009 oman ikäluokkansa (1992 syntyneet) kuudenneksi parhaaksi pelaajaksi.


title: Mikael Granlund

text: Urheilulehti piti syyskuussa 2009 Granlundia seuraavana suomalaisena supertähtenä ja rinnastaa hänet Saku Koivuun. Takavuosien hyökkääjätähti Matti Hagman totesi kisakommentissaan elävänsä uraansa uudelleen katsellessaan Mikael Granlundia jäällä, kun tämä antaa, kuten SM-liigassakin, vastustajan tehdä aloitteen ja tulla aivan "iholle", jonka jälkeen hän vasta heittää "lätyn" tarkasti vapaaseen tilaan. Lehti piti Granlundia varmana kymmenen ensimmäisen varauksen joukossa olevana pelaajana . Myös pelaajatarkkailija Göran Stubb on verrannut Granlundia Saku Koivuun. NHL:n Central Scouting Bureau arvioi vuoden 2010 alussa Granlundin sijoittuvan kymmenen lupaavimman kenttäpelaajan joukkoon. Minnesota Wild varasi Granlundin yhdeksännellä varausvuorolla.


title: Mikael Granlund

text: Granlundin vahvuuksina on pidetty kiekollista peliä, ylivoimaa ja pelisilmää. Hänen heikkouksinaan on pidetty kovuuden puutetta ja luistelua.


title: Mikael Granlund

text: Urheilutoimittajain liitto valitsi Granlundin vuoden 2009 nuoreksi urheilijaksi. Äänestyksessä Granlund sai 538 ääntä ja voitti toiseksi tulleen uimari Emilia Pikkaraisen yli 100 äänellä. Toinen jääkiekkoilija, Sami Vatanen, sai 101 ääntä ja oli äänestyksen seitsemäs. Urheilutoimittajien äänestyksessä vuoden 2011 parhaasta suomalaisurheilijasta Granlund sijoittui viidenneksi edellään kolme muuta urheilijaa ja MM-kultaa voittanut Suomen jääkiekkomaajoukkue. Samalla Granlund valittiin Vuoden jääkiekkoilijaksi.


title: Mikael Granlund

text: Granlund kasvoi Oulunsalossa ja pelasi jalkapalloa Oulunsalon Pallossa 13-vuotiaaksi asti. Hän voitti seurassa 11-vuotiaana Pohjois-Suomen mestaruuden. Hänet valittiin silloin tähdistökentälliseen. Hän aloitti opiskelun Oulussa Kastellin urheilulukiossa syksyllä 2008. Granlund valmistui ylioppilaaksi Mäkelänrinteen lukiosta keväällä 2012.


title: Mikael Granlund

text: Granlund aloitti asepalveluksensa kesäkuussa 2011 Hämeen rykmentin Urheilukoulussa Lahdessa ja kotiutui joulukuussa 2011.


title: Mikael Granlund

text: Granlundin vuotta nuorempi pikkuveli Markus Granlund pelasi HIFK:n joukkueessa, ja NHL-seura Calgary Flames varasi Markuksen toisella varauskierroksella numerolla 45. Nykyään Markus Granlund pelaa Vancouver Canucksissa. Veljekset pelasivat yhdessä HIFK:ssa sekä alle 18-vuotiaiden MM-kilpailuissa vuonna 2010 ja alle 20-vuotiaiden MM-kilpailuissa vuonna 2012.


title: Mikael Granlund

text: Päivitetty 31. toukokuuta 2018.


title: Otertinden

text:
Otertinden () on Skandeihin kuuluva vuorenhuippu Omasvuonon kunnassa Pohjois-Norjassa. Huipun korkeus merenpinnan tasosta on 1 356 metriä. Se kuuluu Čávkosvárrin vuorimassiiviin ja on siihen kuuluvista huipuista korkein.
Huipulle kiipesivät ensimmäisinä saksalaiset Kurd Endell ja Wilhelm Martin kesällä 1911.


title: Otertinden

text: "Luontainen reitti" huipulle kulkee lounaan suunnasta, Mortensdalenista päin. Kivikasoin ja muutamin mahdollisin maalimerkein merkattu "polku" nousee huipulle kohti koillista.


title: Otertinden

text: Otertinden on helposti saavutettavissa Signaldalenista käsin: Luhppujohkaa tieltä seurailemalla noustaan koivikoiden halki ylängölle Mortensdalenin tuntumaan. Huiputtamiseen voi riittää parikin päivää, säistä riippuen. Pilvien ollessa kovin alhaalla tai sateella ei huipulle kannata lähteä nousemaan: kivikko muuttuu petollisen liukkaaksi, ja huono näkyvyys ei suinkaan takaa "reitillä" pysymistä.


title: Saab 210

text: Saab 210 Draken on ruotsalainen, Saabin valmistama minikoinen deltasiipinen suihkumoottorilentokone, jolla testattiin Saab 35 Draken-hävittäjän hidaslento-ominaisuuksia sen tuotekehityksen aikana. Koelentokone kantoi nimeä "Draken", mutta sai hävittäjän prototyypin ensilennon jälkeen kutsumanimen "Lilldraken" (pikkulohikäärme). Saab 210 lensi ensi kertaa 21. tammikuuta vuonna 1952. Kone lensi myös yleisön edessa Ruotsin 700-vuotisjuhlassa Tukholmassa 6. kesäkuuta 1953. Nykyisin Saab 210 on esillä Flygvapenmuseum-museossa Linköpingissä.


title: HC Ocelaři Třinec

text: HC Oceláři Třinec on tšekkiläinen jääkiekkojoukkue, joka pelaa maan pääsarjassa Tipsport Extraligassa. Joukkue pelaa kotiottelunsa Werk Arenassa Třinecissä.


title: HC Vítkovice

text: HC Vítkovice Steel on tšekkiläinen jääkiekkojoukkue Ostravasta. Joukkue pelaa kotiottelunsa Ostrava Arénalla. Seura on perustettu vuonna 1928. Vítkovicella on Tšekkoslovakian mestaruus vuosilta 1952 ja 1981.


title: Yrjö Hosiaisluoma

text: Yrjö Juhani Hosiaisluoma (30. lokakuuta 1947 Kauhava – 23. tammikuuta 2018 Tampere) oli suomalainen kirjallisuudentutkija. Hän oli oppiarvoltaan filosofian tohtori ja toimi suomalaisen kirjallisuuden professorina Tampereen yliopistossa. Hän jäi eläkkeelle Tampereen yliopistosta 2010-luvun lopulla.


title: Yrjö Hosiaisluoma

text: Hosiaisluoma oli alkujaan sosiologi ja työskenteli muun muassa mainostoimistossa, mutta aloitti myöhemmin kirjallisuuden opiskelun.


title: Great Malvern

text: Great Malvern on alue Malvernin kaupungissa Worcestershiressa Englannissa. Se on kaupungin historiallinen keskus, ja siellä sijaitsevat sekä kaupungin että Worcestershiren hallintorakennukset sekä vapaa-ajan toimintoihin liittyviä rakennuksia ja alueita, kuten teatteri, uima-allas, kirjasto ja ulkoliikuntapalveluita. Alue sijaitsee Malvern Hillsin juurella ja osittain rinteillä, ja se on kaupungin alkuperäinen keskusta, joka on syntynyt 11. vuosisadalla. 1800-luvulla siitä tuli suosittu vesihoitokeskus ja siihen yhdistyivät siihen rajautuvat alueet Barnards Green, Little Malvern, Malvern Link sekä Link Top, Malvern Wells, North Malvern ja West Malvern, joista usein käytetään yhteisnimitystä "The Malverns". 1900 entiset kaupunkialueet ja kaupungit Great Malvern ja Malvern Link sulautuivat ja niistä muodostui nykyiset kuusi piiriä.


title: Juha Tella

text: Juha Pekka Tella (s. 9. lokakuuta 1960 Ruokolahti) on entinen suomalainen ampumahiihtäjä.


title: Juha Tella

text: Tella sijoittui Calgaryn 1988 olympialaisissa 20 kilometrillä 38:nneksi ja viestissä 12:nneksi. MM-kilpailuissa hän sijoittui Ruhpoldingissa 1985 sekä 20 kilometrillä että viestissä seitsemänneksi, Oslossa 1986 20 kilometrillä 13:nneksi ja viestissä neljänneksi, Lake Placidissa 1987 20 kilometrillä 14:nneksi ja viestissä viidenneksi sekä Feistritz an der Draussa 1989 joukkuekilpailussa viidenneksi ja viestissä 11:nneksi.


title: Juha Tella

text: Juha Tella edusti seuratasolla Imatran Hiihtäjiä ja Ruokolahden Rajua. Hän voitti Suomen mestaruuden 10 kilometrillä vuonna 1984, 20 kilometrillä vuosina 1984 ja 1986 sekä viestissä vuosina 1987. Hänen kaksosveljensä Ari Tella on myös ampumahiihdon moninkertainen SM-mitalisti.


title: FFVS J 22

text: FFVS J 22 oli Ruotsin ilmavoimien toisen maailmansodan alussa Ruotsissa kehitetty hävittäjälentokone. Se lensi ensilentonsa 20.9.1942 ja tuli palvelukseen pääosin vuonna 1944.


title: FFVS J 22

text: Toisen maailmansodan alussa Ruotsin hävittäjäpuolustus oli teknisesti vanhentuneiden Gloster Gladiator -hävittäjien (Ruotsin ilmavoimien tyyppitunnus oli J 8) varassa. Ruotsi tilasi 1930-luvun lopussa Yhdysvalloista 120 Seversky EP-1- (J 9) ja 144 P-66 Vanguard (J 10) -hävittäjälentokonetta. Näistä Ruotsi ehti saada vain 60 Severskyä ennen Yhdysvaltain aseidenvientikiellon astumista voimaan 2.7.1940. Osa Severskyistä tuotiin Trondheimin kautta, pääosa kuitenkin kesällä 1940 Petsamon ja Haaparannan kautta.


title: FFVS J 22

text: Vuonna 1941 Ruotsin ilmavoimat pohti jopa keskeneräisen suomalaisen VL Myrsky -hävittäjän ja väitetysti jopa neuvostoliittolaisen Polikarpov I-16 -hävittäjän hankintaa. Japani olisi ollut valmis myymään Mitsubishi A6M Zero-hävittäjiä, mutta tuonnin logistiikka katsottiin liian monimutkaiseksi. Ruotsi osti koneita Italiasta kuten Suomi talvisodan edellä. Ruotsin valinnat olivat Fiat CR.42 Falco (J 11) ja Reggiane Re.2000 "Falco" (J 20). Nämä ratkaisut katsottiin väliaikaisiksi.


title: FFVS J 22

text: Koska "Flygvapnet"illa oli pula taistelukelpoisesta lentokalustosta ja Saabin resurssit olivat kiinni B 17 ja B 18 pommikoneiden kehittämisessä, perustettiin uusi lentokonetehdas: Kungliga Flygförvaltningens Flygverkstad i Stockholm (FFVS). Yhtiön ja samalla J22:n pääsuunnittelijaksi tuli insinööri Bo Lundberg, jota avusti Björn Andreasson. Uusi lentokonetehdas sai tehtäväkseen suunnitella J 22 hävittäjän.


title: FFVS J 22

text: Kone oli vaneripintainen teräsputkirunkoinen, yksimoottorinen ja alatasoinen. Laskuteline oli sisäänvedettävä ja omasi varsin kapean raideleveyden, joka Ruotsin hyväkuntoisilla lentokentillä ei ollut suuri ongelma. Ulkoisesti kone muistutti Focke-Wulf Fw 190-konetta. Voimalaitteena oli Ruotsissa laittomasti kopioitu Pratt & Whitney R-1830 Twin Wasp, jota valmistettiin nimellä SFA STWC-3G. 113 ensimmäiseen J 22 -hävittäjään tuli kuitenkin Saksan sotasaalisvarastoista Ranskasta ostettu Pratt & Whitney R-1830 SC3-G Twin Wasp -moottori. Koneen valmistukseen osallistui yli 500 alihankkijaa.


title: FFVS J 22

text: Kone saavutti 575 km/h nopeuden 795 kW (1065 hv) moottorilla, joka oli erinomainen saavutus niin pienellä moottorilla.


title: FFVS J 22

text: J 22 teki ensilentonsa 20. syyskuuta 1942 Brommassa, jossa FFVS-tehdas sijaitsi. Kone tuli palvelukäyttöön lokakuussa 1943. Viimeisimmät kaikkiaan 198 koneesta toimitettiin Ruotsin ilmavoimille huhtikuussa 1946.


title: FFVS J 22

text: J 22 oli lentäjiensä suosiossa: kone vastasi ohjainliikkeisiin hyvin ja oli liikehtimiskykyinen. Rullaus ja lasku olivat hankalia, koska kone oli kannuspyörällä varustettu. Myöhemmin tehdyissä simuloiduissa ilmataisteluissa se pystyi vastaamaan North American P-51 Mustangin suorituskykyyn. Koska koneessa ei ollut kunnollista turboahdinta, sen suorituskyky oli huono yli 6 km lentokorkeuden. Myös koneen huollettavuus oli hyvä.


title: FFVS J 22

text: Koneiden käyttö päättyi vuonna 1952.


title: Brian Williams

text: Brian Douglas Williams (s. 5. toukokuuta 1959 Elmira, New York) on yhdysvaltalainen uutisankkuri ja toimituspäällikkö.


title: Brian Williams

text: Williams toimi joulukuusta 2004 helmikuuhun 2015 NBC-televisioverkon pääuutislähetyksen "NBC Nightly Newsin" ankkurina. Hän seurasi tehtävässä Tom Brokawia. Williams on työskennellyt NBC:llä vuodesta 1993. Hän oli vuosina 1993–1994 NBC Newsin toimittaja, 1994–1996 NBC Newsin Valkoisen talon kirjeenvaihtaja ja vuodesta 1996 vuoteen 2004 uutisohjelma "The News with Brian Williamsin", jota esitettiin vuoteen 2002 MSNBC-kanavalla ja 2002–2004 CNBC-kanavalla, juontaja.


title: Brian Williams

text: Williams aloitti televisiotoimittajan uransa vuonna 1981 KOAM-TV-asemalla Kansasin Pittsburgissa. Vuosina 1982–1985 hän työskenteli WTTG-televisioasemalla Washington, D.C:ssä, aluksi uutistoimittajana ja myöhemmin "Panorama"-keskusteluohjelman juontajana, ja vuoteen 1987 hän toimi CBS-omisteisen philadelphialaisen WCAU-aseman New Jerseyn kirjeenvaihtajana. Vuosina 1987–1993 hän työskenteli uutisankkurina CBS:n omistamalla WCBS-TV-asemalla New Yorkissa.


title: Brian Williams

text: NBC News ja Williams palkittiin vuonna 2006 Peabody-palkinnolla uutisoinnistaan hurrikaani Katrinasta. Vuonna 2007 Time-lehti nimesi hänet maailman sadan vaikutusvaltaisimman ihmisen joukkoon.


title: Brian Williams

text: Tammikuussa 2015 Williams kertoi "Nightly News" -ohjelmassa olleensa Irakin sodan aikana mukana armeijan helikopterissa, jota kohti oli ammuttu. Jotkut ammutun helikopterin miehistön jäsenet kyseenalaistivat kertomuksen, ja kävikin ilmi, että Williamsin helikopteri oli saapunut paikalle vasta myöhemmin. 4. helmikuuta Williams pyysi anteeksi kertomustaan; hän sanoi erehtyneensä ja muistaneensa väärin. 10. helmikuuta hänet hyllytettiin ilman palkkaa kuudeksi kuukaudeksi. Myös Williamsin muita kertomuksia alettiin tutkia, ja huhtikuussa muun muassa Washington Post raportoi NBC Newsin löytäneen 11 tapausta, joissa tämä oli liioitellut asioita. NBC Newsin raporttia ei julkaistu.


title: Brian Williams

text: Williams ei palannut enää NBC:lle vaan siirtyi MSNBC:lle, ja "Nightly Newsin" uutisankkuriksi nimettiin Lester Holt. Williams palasi televisioon syyskuussa 2015, kun hän johti MSNBC:n raportointia Paavi Franciscuksen vierailusta Yhdysvaltoihin.


title: Brian Williams

text: Williams on ollut kesäkuusta 1986 naimisissa Jane Stoddard Williamsin kanssa, joka oli hänen juontamansa "Panorama"-televisio-ohjelman tuottaja. Heillä on kaksi lasta, näyttelijätytär Allison Williams ja poika Douglas.


title: Québecin vaakuna

text: Québecin vaakuna on Québecin provinssin tunnus. Se on jaettu kolmeen vaakasuoraan kenttään. Ylimmässä kentässä on sinisellä pohjalla kolme kultaista liljaa, jotka viittaavat alueen ensimmäiseen omistajaan, Bourbonien Ranskaan. Keskimmäisessä kentässä on punaisella pohjalla kultainen leopardi viittaamassa Ison-Britannian kuningashuoneeseen. Alimmassa kentässä on keltaisella pohjalla kolme vaahteranlehteä, jotka viittaavat Kanadaan. Vaakunan yllä oleva kruunu viittaa maan valtionpäämieheen Britannian hallitsijaan, ja alla on Québecin ranskankielinen motto "Je me souviens" eli "Muistan".


title: Saab 18

text: SAAB 18 on 1930-luvun lopulla Ruotsissa suunniteltu keskiraskas pommikone. Kone oli ensisijaisesti pommituskone, sekä toissijaisesti torpedopommittaja merimaaleja vastaan. Niin kutsuttu jakoperäsin on H-kirjainta muistuttava.


title: Saab 18

text: Koneen pääsuunnittelijat olivat ruotsalainen Frid Wänström ja yhdysvaltalainen Carl Haddon. Koneen toteutus viivästyi siten, että ensilento tapahtui vasta 19. kesäkuuta 1942. Koneet, joita tehtiin kaikkiaan 240 kappaletta, tulivat Ruotsin ilmavoimien käyttöön vuonna 1944. Kone oli rynnäkkökoneena, kunnes Saab 32 Lansen korvasi sen vuosina 1958-1959. Omana aikanaan konetta pidettiin suoritusarvollisesti kelvollisena ja taistelukykyisenä konetyyppinä. Muun ohella kone kykeni kantamaan enintään 1 500 kg pommilastin yli 550 km/h nopeudella.


title: Saab 18

text: Ulkonäöltään Saab B 18 muistuttaa huomattavan paljon aikalaista verrokkiaan, Dornier Do 17:aa, joka oli sodan aikaan käytössä Suomen ilmavoimissa. Myös amerikkalainen North American B-25 Mitchell muistuttaa B 18:aa paljon.


title: Casanova vuokralaisena

text: Casanova vuokralaisena () on vuonna 1951 ensi-iltansa saanut Joseph M. Newmanin ohjaama yhdysvaltalainen draama-/komediaelokuva, jonka pääosissa näyttelevät June Haver, William Lundigan, Frank Fay ja Marilyn Monroe. Muissa rooleissa nähdään muiden muassa Jack Paar ja viimeisessä elokuvaroolissaan Leatrice Joy. "Casanova vuokralaisena" perustuu samannimiseen romaaniin, jonka on kirjoittanut Scott Corbett. Käsikirjoituksen laati I. A. L. Diamond.


title: Casanova vuokralaisena

text: "Casanova vuokralaisena" on mustavalkoinen ja pituudeltaan 84 minuuttia eli tunnin ja 24 minuuttia. "Casanova vuokralaisena" sai ensi-iltansa kotimaassaan 10. lokakuuta vuonna 1951 ja Suomessa 5. kesäkuuta vuonna 1953. 20th Century Fox oli elokuvan tuotantoyhtiönä.


title: Casanova vuokralaisena

text:
"Casanova vuokralaisena" kertoo William Lundiganin näyttelemästä Jim Scottista, joka palaa kotiin sodasta, aikoo pyrkiä kirjailijaksi ja huomaa vaimonsa Connie Scottin (June Haver) ostaneen kokonaisen kerrostalon New Yorkista, jonka vuokraisänniksi heidän on tarkoitus ryhtyä. Kuitenkin ilmenee ongelmia talon kanssa, joka pitää Jimin työskentelemästä romaaninsa parissa. Entinen WAC, Jimin armeijapäiviltä oleva Roberta Stevens (Marilyn Monroe) muuttaa taloon sekä miellyttävä Jimin ystävä Ed (Jack Paar). Vuokralainen Charley Patterson (Frank Fay) menee naimisiin vuokralaisen Eadie Gaynorin (Leatrice Joy) kanssa ja lainaa rahaa Jimille auttaakseen häntä pitämään talon, rahaa, jonka tämä Casanova sai rikkailta leskeiltä.
Tämä oli June Haverin ainoa täyspitkäelokuva mustavalkoisena. Hänen muut 15 elokuvaa vuosien 1943 ja 1953 välillä olivat kuvattu Technicolorilla, joka on ennätys kulta-ajan Hollywood-näyttelijällä.


title: Casanova vuokralaisena

text: "Casanova vuokralaisena" oli Leatrice Joyn ja Frank Fayn viimeinen elokuvarooli.


title: Antero Lähde

text: Antero Jouko Lähde (s. 13. helmikuuta 1964 Kauvatsa) on entinen suomalainen ampumahiihtäjä.


title: Antero Lähde

text: Lähde sijoittui Calgaryn 1988 olympialaisissa 10 kilometrillä 42:nneksi ja viestissä 12:nneksi. MM-kilpailuissa hän sijoittui Oslossa 1986 10 kilometrillä 32:nneksi ja viestissä neljänneksi, Lake Placidissa 1987 20 kilometrillä 39:nneksi ja viestissä viidenneksi, vuoden 1990 MM-kilpailuissa 20 kilometrillä 20:nneksi, 10 kilometrillä 23:nneksi ja viestissä kuudenneksi sekä Lahdessa 1991 20 kilometrillä 15:nneksi, 10 kilometrillä 35:nneksi ja joukkuekilpailussa seitsemänneksi.


title: Antero Lähde

text: Antero Lähde edusti seuratasolla Punkalaitumen Kuntoa. Hän voitti Suomen mestaruuden 20 kilometrillä vuonna 1990. Hänen vaimonsa Sari Lähde (o.s. Kokko) on myös ampumahiihdon Suomen mestari ja MM-kisaedustaja.


title: Panaman vaakuna

text: Panaman vaakuna on Panaman tunnus lipun, moton ja kansallislaulun ohella.


title: Panaman vaakuna

text: Vaakunan kilpi jaettu viiteen kenttään siten, että vaakunan kilpi on jaettu alkusi horisontaalisesti kolmeen osaan ja sitten vielä ylin ja alin kahtia. Ylhäällä vasemmalla olevaan kenttään on kuvattu sapeleita ja tuliaseita symboloiden maan tahtoa puolustaa itseään. Sen viereiseen kenttään on kuvattu työtä symboloivia lapioita ja hakkuja. Keskimmäisessä kentässä on kannas ja kaksi taivasta, joista toisessa kuu nousee, toisessa aurinko laskee. Tämä symboloi kahdeksaatoista tuntia, jolloin maa irrottautui Kolumbiasta. Alimpaan kenttään on kuvattu rikkauden symboli runsaudensarvi vasemmalle ja oikealle siivellinen pyörä, edistyksen symboli. Vaakunan yllä suvereniteetin symboli kotka pitäen suussaan nauhaa, johon on kirjoitettu maan latinankielinen motto "PRO MUNDI BENEFICIO", Maailman hyväksi. Yhdeksän tähteä symboloivat maan yhdeksää provinssia.


title: Seppo Suhonen (ampumahiihtäjä)

text: Seppo Ilmari Suhonen (s. 26. huhtikuuta 1967 Lieksa) on entinen suomalainen ampumahiihtäjä.


title: Seppo Suhonen (ampumahiihtäjä)

text: Suhonen sijoittui Albertvillen 1992 olympialaisissa 20 kilometrillä 74:nneksi. Hän edusti seuratasolla Lieksan Hiihtoseuraa ja voitti 10 kilometrillä Suomen mestaruuden vuonna 1990 sekä joukkuekilpailussa vuonna 1994. Lisäksi hän saavutti SM-hopeaa viestissä vuonna 1992 sekä SM-pronssia viestissä vuonna 1991 ja 10 kilometrillä vuonna 1992.


title: George Christoffel Alexander Junge

text: George Christoffel Alexander Junge Jr. (7. elokuuta 1905 Haarlem Alankomaat – 3. helmikuuta 1962 Leiden) oli alankomaalainen eläintieteilijä.


title: George Christoffel Alexander Junge

text: Junge opiskeli eläintiedettä Amsterdamin yliopistossa. 1928 hän aloitti syventävät opinnot lintujen systematiikan parissa ja väitteli tohtoriksi 1934 Amsterdamin yliopistossa. Väitöskirjan aiheena oli äyriäisten anatomia, ja väitöksen nimi oli "Das Skelett und die Kiemen von Hyas Araneus Leach". Samana vuonna hänet valittiin Leidenin luonnonhistoriallisen museon (Rijksmuseum van Natuurlijke Historie) kuraattoriksi edesmenneen Eduard Daniel van Oortin seuraajaksi. Hänestä tuli museon lintutieteellisen osaston johtaja loppuelämänsä ajaksi, ja hän toimi myös nisäkäsosaston johtajana vuoteen 1949 saakka.


title: George Christoffel Alexander Junge

text: Junge julkaisi lintutieteellisiä artikkeleita Alankomaista ja niiden (entisistä) siirtomaista Indonesiasta, Uudesta-Guineasta, Surinamesta, Trinidadista ja Tobagosta. Hän tutki myös valaita ja julkaisi tutkimustuloksiaan. Hän oli Alankomaiden rengastustoiminnan johtaja vuoteen 1957 saakka ja toimitti ainakin 23 raporttia rengastustuloksista vuosina 1935–1957. Hän oli "Ardean" toimitussihteeri 1938–1962, Alankomaiden lintutieteellisen yhdistyksen johtokunnan jäsen ja ICBP:n Alankomaiden edustaja. Hän oli sekä British Ornithologists’ Unionin että American Ornithologists’ Unionin kirjeenvaihtajajäsen.


title: George Christoffel Alexander Junge

text: Junge oli naimisissa ja hänellä oli kaksi poikaa.


title: George Christoffel Alexander Junge

text: Junge nimesi linnuista useita alalajeja sekä raitakylkimanikin ("Lonchura montana") vuonna 1939.


title: Isabelle Accambray

text: Isabelle Accambray (o.s. Reynaud, s. 9. heinäkuuta 1956 Clichy, Hauts-de-Seine, Ranska) on entinen ranskalainen yleisurheilija, jonka päälaji oli kiekonheitto.


title: Isabelle Accambray

text: Accambray sijoittui Ateenan EM-kilpailuissa 1982 kiekonheitossa 14:nneksi tuloksella 53,06 m. Hän voitti Ranskan mestaruuden vuosina 1980, 1981 ja 1982. Hän paransi maansa ennätystä kuusi kertaa vuosina 1981–1982: syyskuussa 1981 hän vei ennätyksen Noëlle Jarrylta tuloksellaan 53,42 m ja viimeisen kerran hän paransi ennätystä elokuussa 1982 tulokseen 56,28 m.


title: August Sohlman

text: Per August Ferdinand Sohlman (24. toukokuuta 1824 – 5. heinäkuuta 1874) oli ruotsalainen liberaali lehtimies ja poliitikko.


title: August Sohlman

text: Sohlman opiskeli Uppsalassa ja osallistui liberaaleihin ja skandinaavisiin piireihin. Sohlman väitteli tohtoriksi 1848 ja osallistui vakaaehtoisena Schelswigin sotaan tanskalaisten puolella Preussin tukemia Schleswig-Holsteinin saksalaisseparatisteja vastaan. Myöhemmin hän opetti taidehistoriaa Kuninkaallisessa taideakatemiassa.


title: August Sohlman

text:
Vuonna 1851 hän ryhtyi Bore-lehden toimittajaksi ja siirtyi 1852 Aftonbladetiin. Vuosina 1852–1853 Sohlman julkaisi Nordisk Tidskriftia, joka oli toimitettu englantilaisen esikuvan mukaan. Sohlman hyökkäsi etenkin Ranskaa ja Saksaa vastaan, joilla oli suuri vaikutusvalta kulttuuriin ja politiikkaan.
Vuosina 1857–1874 Sohlman oli Aftonbladetin päätoimittaja ja nosti sen Ruotsin liberaalin lehdistön johtajaksi.


title: August Sohlman

text: Sohlman kannatti myös suurempia uskonnonvapauksia, sekä vapauksia naisille työssäkäyntiin, sekä kaupan ja liiketoiminnan edistämistä. 1860-luvulla hän kamppaili vaalioikeuksien laajennuksen puolesta.


title: August Sohlman

text: Sohlman tunsi sympatiaa Italiaa ja Puolaa kohtaan, sekä vaati Ruotsia tukemaa Tanskaa Saksan jälleen sitä uhatessa Schleswig-Holsteinin kysymyksen vuoksi. Sohlman pelkäsi myös Venäjän valtaavan Pohjolan Preussin avulla, jos se löisi Tanskan. Niinpä hän työskenteli Ruotsin armeijan uudistamiseksi ja oli itse Tukholman 9. tarkk'ampujakomppanian päällikkö.


title: August Sohlman

text: Suomessa Sohlman on tunnettu vuonna 1855 ilmestyneestä kirjastaan "Det unga Finland", jossa hän esitti käsityksenään, että ilman ruotsalaista kulttuuria suomalaiset olisivat barbaariheimo vailla mitään sivistystä. Teoria perustui Arthur de Gobineaun rotuteoriaan arjalaiskansojen ylemmyydestä muihin kansoihin verrattuna, kuten Suomen keltaisen rodun edustajat. Kirja ilmestyi Suomessa uutena painoksena 1880.


title: August Sohlman

text: Sohlman kuoli traagisesti hukkuen Baggenlahteen Älgössä Tukholman saaristossa heinäkuussa 1874 pelastaessaan poikaansa vain muutaman metrin päässä rannasta kesämyrskyn äkkiä yllättäessä.


title: August Sohlman

text: Myös hänen poikansa Harald Sohlman oli myöhemmin Aftonbladetin päätoimittaja.


title: Stadion Maksimir

text: Stadion Maksimir on Kroatian pääkaupungissa Zagrebissa sijaitseva urheilustadion.


title: Stadion Maksimir

text: Stadion vihittiin käyttöön vuonna 1912. Se on kuitenkin remontoitu useaan otteeseen. Stadionin nykyinen kapasiteetti on 34 375. Se on nimetty samannimisen kaupunginosan mukaan.


title: Stadion Maksimir

text: Stadionia käytetään pääasiassa jalkapalloon. Se on Dinamo Zagrebin ja Kroatian maajoukkueen kotikenttä. Stadionilla pelattiin 1976 EM-kilpailuja. Sillä pelattiin myös Messucupin toinen loppuottelu vuosina 1963 ja 1967.


title: Catherine Bazin

text: Catherine Bazin (s. 13. heinäkuuta 1950 Dijon, Côte-d'Or, Ranska) on entinen ranskalainen yleisurheilija, jonka päälaji oli kiekonheitto.


title: Catherine Bazin

text: Bazin voitti Ranskan mestaruuden kiekonheitossa vuonna 1973. Samana vuonna hän heitti maansa ennätyksen kahdesti: 7. heinäkuuta hän sivusi Nicole Pierottin ennätystä 51,66 m ja pari viikkoa myöhemmin hän paransi ennätyksen tulokseen 52,92 m.


British Association for the Advancement of Science on brittiläinen tieteenedistämisseura. Se perustettiin vuonna 1831, ja mallina käytettiin saksalaista "Gesellschaft Deutscher Naturforscher und Ärzte" -järjestöä. Seuran tarkoituksena on tieteiden edistäminen, yleisön mielenkiinnon johtaminen tieteeseen ja tiedemiesten yhteistyöjärjestönä toimiminen. Järjestön perustamista ehdotti Sir David Brewster, joka piti Royal Societya elitistisenä ja vanhoillisena järjestönä. Järjestön ehkä kuuluisin kokous järjestettiin Oxfordissa vuonna 1860. Kokouksessa Samuel Wilberforce ja Thomas Henry Huxley väittelivät evoluutiosta. Kokous tunnetaan paremmin nimellä "Oxfordin evoluutioväittely".


title: British Association for the Advancement of Science

text: Tammikuusta 2009 lähtien seura on ottanut käyttöön nimen käyttönimen The British Science Association (BSA)..


title: Nicole Pierotti

text: Nicole Pierotti (s. 4. helmikuuta 1941 Fès, Marokko) on entinen ranskalainen yleisurheilija, jonka päälaji oli kiekonheitto.


title: Nicole Pierotti

text: Pierotti voitti Ranskan mestaruuden kiekonheitossa vuosina 1971 ja 1972. Hän paransi maansa ennätystä kahdesti: toukokuussa 1972 hän vei ennätyksen Claudie Cuvelieriltä tuloksellaan 50,88 m ja kaksi kuukautta myöhemmin hän paransi ennätyksen tulokseen 51,66 m.


title: Claudie Cuvelier

text: Claudie Schisano (o.s. Cuvelier, s. 13. toukokuuta 1943 Wignehies, Nord, Ranska) on entinen ranskalainen kiekonheittäjä ja kuulantyöntäjä.


title: Claudie Cuvelier

text: Claudie Cuvelier voitti Ranskan mestaruuden kiekonheitossa vuosina 1967, 1968 ja 1969 sekä kuulantyönnössä vuosina 1966, 1967 ja 1969. Hän paransi maansa ennätystä molemmissa lajeissa kolmasti. Maaliskuussa 1967 hän vei kiekonheiton ennätyksen Marthe Bretellelta tuloksellaan 48,54 m, heinäkuussa 1967 hän paransi ennätyksen tulokseen 49,70 m ja toukokuussa 1969 hän ylitti ensimmäisenä ranskalaisena naiskiekonheittäjänä 50 metrin rajan tuloksellaan 50,82 m. Kuulantyöntöennätyksen hän vei Bernadette Burgerilta heinäkuussa 1966 tuloksellaan 14,58 m, toukokuussa 1967 hän ylitti ensimmäisenä ranskalaisena naiskuulantyöntäjänä 15 metrin rajan tuloksellaan 15,11 m ja kaksi viikkoa myöhemmin hän paransi ennätyksen lukemiin 15,31 m, joka säilyi Ranskan ennätyksenä kuusi vuotta.


title: Marthe Bretelle

text: Marthe Bretelle (9. kesäkuuta 1936 Danzig, Puola – 12. joulukuuta 1995) oli ranskalainen kiekonheittäjä ja kuulantyöntäjä.


title: Marthe Bretelle

text: Bretelle voitti Ranskan mestaruuden kiekonheitossa vuosina 1957 ja 1960–1966 sekä kuulantyönnössä vuosina 1956, 1957 ja 1963. Hän teki maansa ennätyksen kiekonheitossa neljä kertaa vuosina 1961–1966. Huhtikuussa 1961 hän sivusi Pierrette Boutinin ennätystä 45,08 m, toukokuussa 1961 hän paransi ennätyksen tulokseen 45,96 m, kesäkuussa 1961 hän heitti ennätystuloksen 47,98 m ja heinäkuussa 1966 hän heitti uransa parhaan tuloksen 48,36 m. Hän oli pituudeltaan 183-senttinen.


title: Ruotsin jalkapalloliitto

text: Ruotsin jalkapalloliitto () on Ruotsin jalkapallon kattojärjestö.


title: Ruotsin jalkapalloliitto

text: Liitto on perustettu vuonna 1904. Se on sekä Fifan että Uefan perustajajäsen. Liiton päämaja sijaitsee Solnassa. Sen nykyinen puheenjohtaja on jalkapalloerotuomarina aiemmin tunnettu Karl-Erik Nilsson. Liiton aiemmin laajasti tunnettuja puheenjohtajia ovat olleet liiton perustaja, Kansainvälisen olympiakomitean (KOK) jäsen kreivi Clarence von Rosen, poliitikkona paremmin tunnettu Ruotsin pitkäaikainen kauppaministeri Gunnar Lange, 1970-luvun puheenjohtaja yritystaustainen ja samalla myös KOK:n jäsen Gunnar Ericsson sekä UEFA:n 1980- ja 1990-lukujen pitkäaikainen puheenjohtaja Lennart Johansson.


title: Ruotsin jalkapalloliitto

text: Liiton alaisuudessa toimivat muun muassa miesten korkeimmat sarjatasot Allsvenskan ja Superettan sekä naisten korkein sarjataso Damallsvenskan. Se vastaa lisäksi miesten ja naisten sekä nuorten maajoukkueiden toiminnasta.


title: Pierrette Boutin

text: Pierrette Boutin (s. 4. elokuuta 1929 Marseille, Bouches-du-Rhône, Ranska) on entinen ranskalainen kiekonheittäjä.


title: Pierrette Boutin

text: Boutin voitti Ranskan mestaruuden kiekonheitossa vuonna 1958. Hän heitti 5. kesäkuuta 1960 Sélestatissa Ranskan ennätyksen 45,08 m parantaen olympiavoittaja Micheline Ostermeyerin lähes kymmenen vuotta vanhaa ennätystä 68 senttimetrillä. Uransa parhaan tuloksen 45,84 m 170-senttinen ja parhaimpina vuosinaan 70 kiloa painanut Boutin heitti vuonna 1967.


title: Unkarin vaakuna

text: Unkarin vaakuna on Unkarin tunnus lipun ja hymnin ohella. Se hyväksyttiin maan viralliseksi vaakunaksi 3. heinäkuuta 1990 kommunistihallinnon kaaduttua, vaikka sen juuret ulottuvatkin keskiajalle saakka.


title: Unkarin vaakuna

text: Vaakunan kilpi on jaettu keskeltä kahtia. Vasemmalla puolella on punaisella pohjalla hopeinen kaksoisristi, joka seisoo vihreällä kolmoisvuorella, joka edustaa vuoria Mátra, Tátra ja Fátra. Vaakunan oikealla puolella on niin sanotut Árpád-raidat, neljä punaista ja neljä hopeista vaakasuoraa raitaa. Hopeisten raitojen sanotaan edustavan neljää jokea, jotka ovat Tonava (unkariksi "Duna"), Tisza ("Tisza"), Drava ("Dráva") ja Sava ("Száva"). Vaakunan yllä on Pyhän Tapanin kruunu.


title: James William Reiher Jr.

text: James William Reiher Jr. eli Sim Snuka ja Deuce (s. 1. syyskuuta 1971) on World Wrestling Entertainmentissa esiintynyt painija. Hän on painilegenda Jimmy Snukan adoptoitu poika. Hänet vapautettiin WWE-sopimuksestaan kesäkuun 23.päivänä. Hän on 185 cm pitkä ja painaa 105 kiloa. Hänen lopetusliikkeensä on Enzuigiri. Hän yritti Legacyyn, mutta Ted DiBiase Jr petti hänet. Hänet tunnettiin Deucena vuosina 2007 ja 2008, kunnes hän lopetti tiimin pettämällä kaverinsa Dominon.


title: Raitakylkimanikki

text: Raitakylkimanikki ("Lonchura montana") on indonesialainen loistopeippojen heimoon kuuluva varpuslintu.


title: Raitakylkimanikki

text: Raitakylkimanikki on noin 11,5 cm pitkä eli seeprapeipon kokoluokkaa oleva siemensyöjälintu. Sen höyhenpuku on pääosin tummanruskea, naama on musta, rinta vaaleanruskea ja maha valkoinen, mustaraitainen. Sukupuolet ovat samannäköisiä. Nuoren linnun nokka on musta.


title: Raitakylkimanikki

text: Raitakylkimanikki elää Uuden-Guinean länsiosassa Snow- ja Starvuoristoissa. Sen elinympäristön ala on 20 000–50 000 neliökilometriä.


title: Raitakylkimanikki

text: Laji asuu vuoriston alppiniityillä.


title: Raitakylkimanikki

text: Raitakylkimanikit ovat siemensyöjiä, jotka syövät pääasiassa erilaisten ruohokasvien siemeniä.


title: Peep Lassmann

text: Peep Lassmann (s. 19. maaliskuuta 1948 Tartto, Viro) on virolainen pianisti. Hän opiskeli Tallinnassa Heljo Seppin ja Moskovassa Emil Gilelsin johdolla. Hän pääsi vuonna 1973 opettamaan Tallinnan konservatorioon. Hänestä tuli vuonna 1992 Viron musiikki- ja teatteriakatemian rehtori.


title: Peep Lassmann

text: Useissa maissa esiintynyt Lassmann tunnetaan muun muassa Messiaenin ja virolaisen pianomusiikin tulkitsijana.


title: Heljo Sepp

text: Heljo Sepp (s. 15. lokakuuta 1922) on virolainen pianisti ja pedagogi. Hän voitti British Council Music Awardin vuonna 1938. Hänen johdollaan opiskelivat myöhemmin muiden muassa Peep Lassmann ja Riine Pajusaar.


title: Virve Larimo

text: Virve Larimo (s. 27. marraskuuta 1955 Kouvola) on suomalainen näyttelijä. Hän on esiintynyt muun muassa Kotikatu-sarjassa esittäen Karin Luotolaa sen aikaa, kun Anitta Niemi oli sairauslomalla. Lisäksi Larimo on työskennellyt ohjaajana ja käsikirjoittajana eri ammattiteattereissa ja vapaissa ryhmissä sekä useissa televisiotuotannoissa.


title: Virve Larimo

text: Larimo on suorittanut nelivuotiset psykoterapeutin sekä työyhteisökouluttajan opinnot Tanskassa vuosina 1999–2003.


title: Puskás Ferenc Stadion

text: Puskás Ferenc Stadion on Unkarin pääkaupungissa Budapestissa sijaitseva jalkapallo- ja entinen yleisurheilustadion. Se sijaitsee XIV osa-alueella, Pestin keskustan itäpuolella Istvánmezőn kaupunginosassa. Stadion vihittiin käyttöön vuonna 1953 ja se on nimetty Ferenc Puskásin mukaan. Aiemmin stadion tunnettiin nimellä Népstadion.


title: Puskás Ferenc Stadion

text: Stadionia käytetään pääasiassa jalkapalloon. Se on Unkarin maajoukkueen kotikenttä. Stadionin historian kuuluisin ottelu on Unkarin ja Englannin kohtaaminen vuonna 1954. Unkari aiheutti tuolloin Englannille sen historian suurimman tappion voittamalla peräti 7–1. Stadionia on käytetty myös yleisurheiluun. Sillä järjestettiin EM-kilpailut vuosina 1966 ja 1998. Stadionilla on pidetty myös konsertteja. Muun muassa Queen konsertoi sillä viimeisellä kiertueellaan.


title: Puskás Ferenc Stadion

text:
Nykyään alkuperäinen stadion on purettu ja sen tilalle rakennetaan uusi stadion. Uusi stadion on yksi vuoden 2020 jalkapallon Euroopan-mestaruuskilpailujen pelipaikoista.
Ensimmäiset suunnitelmat uudesta Puskás Ferenc Stadionista tehtiin vuonna 2011. Stadion oli päässyt huonoon kuntoon, jonka vuoksi stadion oli kelvoton jalkapallo-otteluiden järjestämiseen. Vanhan stadionin purkaus aloitettiin helmikuussa 2016 ja se saatiin päätökseen saman vuoden elokuussa. Helmikuussa 2017 stadionin kustannukset nousivat 100 miljardista forintista 190 miljardiin forinttiin.


title: Puskás Ferenc Stadion

text: Uuden stadion valmistuu vuonna 2019. Stadionin uusi kapasiteetti on 67 889.


title: Aki Heiskanen

text: Aki Heiskanen (s. 2. helmikuuta 1952 Kuopio) on suomalainen entinen jalkapalloilija.


title: Aki Heiskanen

text: Hyökkääjänä ja keskikentällä pelannut Heiskanen edusti koko uransa kuopiolaisia seuroja. Kuopion Palloseurassa hän pelasi vuoteen 1972 asti, jonka jälkeen hän siirtyi Kuopion Pallotovereihin viideksi kaudeksi. Heiskanen palasi Palloseuraan 1978 ja siirtyi sieltä Kuopion Eloon kaudeksi 1980. Eloa hän edusti vuoteen 1984 asti. Heiskasen parhaat saavutukset seuratasolla olivat kaksi SM-hopeaa KuPS:ssa 1969 ja 1979. Urheilutoimittajain liitto valitsi Heiskasen vuoden pelaajaksi 1976.


title: Aki Heiskanen

text: Maajoukkueessa Heiskanen pelasi 32 maaottelua, joissa hän teki seitsemän maalia.


title: Aki Heiskanen

text: Aki Heiskasen veli Esa on myös maajoukkuetason jalkapalloilija.


title: Puhelinlangat laulaa

text: ”Puhelinlangat laulaa” on Pentti Viherluodon säveltämä kappale, jonka on sanoittanut hänen veljensä Aimo Viherluoto. Ensimmäisen levytetyn version teki Pentti Viherluoto 1947. Vuonna 1964 Jörgen Petersen meni PSO-studioilla etsimään Martti Pihan pyynnöstä Dallapé-orkesterin nuottivihkoista jotakin sopivaa Katri Helenalle. Löydettyään sieltä vanhan foksin Petersen esitteli idean Pihalle, joka innostui. Kappaleesta tehtiin nopeampi sovitus, ja Katri Helena lauloi sen levylle, joka nousi heti suosioon.


title: Puhelinlangat laulaa

text: Cheek esitti "Vain elämää" -ohjelman ensimmäisellä tuotantokaudella Katri Helenan päivänä oman tulkintansa kappaleesta. Kappale julkaistiin studioversiona "Vain elämää" -kokoelmalevyllä.


title: Viva Hate

text: Viva Hate on Morrisseyn debyyttisooloalbumi, joka julkaistiin 22. maaliskuuta vuonna 1988.


title: Sven Lydman

text: Sven Lydman () oli suomalainen jalkapalloilija.


title: Sven Lydman

text: Puolustajana pelannut Lydman edusti koko uransa ajan Helsingin Palloseuraa. Hän voitti sen riveissä Suomen mestaruuden 1921, 1922 ja 1926. Lydman oli sekä HPS:n että Suomen jalkapallomaajoukkueen kapteeni. Lydman pelasi 29 maaottelua.


title: Sven Lydman

text: Siviiliammatiltaan Lydman oli sähköteknikko. Hän kuoli työtapaturmassa Pieksämäen asemalla vain muutamaa viikkoa kolmannen mestaruuden ratkaisseen finaalin jälkeen.


title: Sirpa Viljamaa

text: Sirpa Pinterits (o.s. Viljamaa, s. 2. elokuuta 1958 Helsinki) on vuoden 1980 Miss Suomi. Kansainvälisissä kauneuskilpailuissa hän ei menestynyt. Miss Skandinavia -kisoissa hän oli 4. perintöprinsessa. Viljamaan silkkinen Miss Skandinavia -asu ja tiara ovat nykyään esillä Roswitha Möhringin muotimuseossa Lieksassa.


title: Sirpa Viljamaa

text: Myöhemmin hän esiintyi Mainostelevision Ruutuässä- ja Ruutuysi-ohjelmissa Jorma Pulkkisen kanssa. Hänellä oli kuvauksissa aina koirat Mona ja Mosa mukana studiossa. Lisäksi hän juonsi Tangomarkkinoita, Toritansseja sekä useita Miss Suomi ja Miss Skandinavia -kisoja.


title: Sirpa Viljamaa

text: Hän avioitui itävaltalaisen Werner Pinteritsin kanssa, ja heillä on yksi tytär (s. 1998). Viljamaa elää kotirouvana perheensä kanssa Heilsbronnissa, Saksassa.


title: Charles Holmberg

text: Charles (Karl Thure, Chabe) Holmberg () oli suomalainen jalkapalloilija ja jääpalloilija, joka menehtyi talvisodassa saamiinsa vammoihin.


title: Charles Holmberg

text: Holmbergin vanhemmat olivat Karl Viktor Holmberg ja Wilhelmina ”Mimmi” Lindholm ja puoliso Kjerstin Frostell. Kuusi luokkaa Helsingin ruotsalaista lyseota käytyään Holmberg toimi Helsingin poliisilaitoksen vanhempana kanslistina 1927–1938 ja myöhemmin Tilgmann Oy:n varastopäällikkönä.


title: Charles Holmberg

text: Holmberg pelasi maalivahtina maajoukkueessa sekä HIFK:ssa, jossa hän voitti kolme Suomen mestaruutta 1930, 1931 ja 1933 sekä hopeaa 1928 ja 1929. Maajoukkueessa Holmberg pelasi 12 maaottelua vuosina 1928–1930. Jääpallossa Holmberg pelasi yhden A-maaottelun vuonna 1929. Kauden 1929 SM-finaalissa hän pelasi tappion kärsineen HIFK:n riveissä. Uransa jälkeen 1930-luvulla Holmberg toimi HIFK:n palloilujaoston johdossa ja Helsingin piirin toiminnassa.


title: Charles Holmberg

text: Talvisodassa reservin luutnanttina palvellut Holmberg osallistui Kannaksen taisteluihin JR 33:n riveissä. Hän haavoittui 20. joulukuuta 1939 Muolaan ja Yksjärven rintamalohkolla saatuaan räjähtävän luodin reiteensä ja kuoli saamiinsa vammoihin sotilassairaalassa Helsingissä keväällä 1940.


title: Bureau International des Poids et Mesures

text: Bureau international des poids et mesures, lyh. BIPM (), on vuonna 1875 metrisopimuksella perustettu kansainvälinen standardisointijärjestö, jonka päätehtävänä on ylläpitää kansainvälistä yksikköjärjestelmää. Järjestön päämaja sijaitsee Ranskan Sèvresissä, lähellä Pariisia.


title: The Return (Bathoryn albumi)

text: The Return... on ruotsalaisen black metal -yhtye bathoryn toinen albumi. Se nauhoitettiin Tukholmassa 1985 ja julkaistiin 27. toukokuuta samana vuonna. Albumin koko nimi on The Return of Darkness and Evil.


title: Särkijärvi (Laitila)

text: Särkijärvi on Varsinais-Suomessa Laitilassa oleva järvi, joka kuuluu Sirppujoen vesistön Pitkäjärven−Lukujärven valuma-alueeseen. Valuma-alueella on myös toinen pienempi Särkijärvi ja lännessä suoraan Sirppujokeen laskeva Särkijärvi. Suomessa on kaikkiaan 178 Särkijärveä.


title: Särkijärvi (Laitila)

text: Järven pinta-ala on 111 hehtaaria ja se on 2,3 kilometriä pitkä ja 1,1 kilometriä leveä. Siihen laskee yksitoista ojaa, joista yksi on Lamminjärven laskuoja. Järven luusua sijaitsee järven pohjoisrannalla Koumanpuhdissa, josta saa alkuunsa 500 metriä pitkä laskuoja Lukujärveen. Veden keskimääräinen viipymä järvessä on noin 750 vuorokautta.


title: Särkijärvi (Laitila)

text: Järvellä on 9,8 kilometriä rantaviivaa ja sen ranta on pääosin kallio- ja moreenipohjaista metsämaastoa. Muutamin paikoin esiintyy myös suota. Järven kolmesta saaresta kahdella on rakennuksia. Rannoille on rakennettu loma-asuntoja (88 mökkiä), joille johtaa tiet Laitilasta. Itärannalla on yleinen uimaranta ja sauna ja länsirannalla sijaitsee Laitilan seurakunnan leirikeskus.


title: Särkijärvi (Laitila)

text: Mökkiasutuksen, maa- ja metsätalouden hajakuormituksen lisäksi järveä kuormittavat kaksi pistekuormittajaa: leirikeskus ja rantasauna. Maa- ja metsätalouden osuus kuormituksesta on näistä suurin.


title: Särkijärvi (Laitila)

text: Kirkasvetinen ja lievästi humuspitoinen Särkijärvi on matala ja altis tuulille. Tämän vuoksi veteen syntyy harvoin lämpötilakerrostuneisuutta ja happitilanne on vedessä hyvä. Talvella jääkannen alla veden happitilanne heikkenee yleensä 30% pitoisuuteen, mutta yksittäisellä kerralla on mitattu jopa 13% pitoisuus. Veden happamuusarvo eli pH-arvo talvisin 5,9−6,6 ja kesäisin 6,3−7,3. Puskurikyky happamuutta vastaan on tyydyttävä tai välttävä. Näkösyvyys vaihtelee tavallisesti 1,4−3,3 metriä ja sen keskiarvo on ollut 2,1 metriä. Vesi on kesäisin sameampaa kuin talvella. Ravinnetilanne on kesäisin heikompaa kuin talvella. Fosforia on kesällä 23 μg/l (mikrogrammaa litrassa vettä) ja talvella 12 μg/l ja typpeä talvisin 500−700 μg/l ja kesäisin 350−700 μg/l. Klorofylliarvot ovat olleet 2,3−14 μg/l keskiarvolla 7 μg/l ja ne vastaavat lievästi rehevöityneen järven arvoja. Yleiseltä käyttökelpoisuudeltaan ja laadultaan järven vesi on hyvää. Bakteeritutkimukset antavat puhtaita arvoja.


title: Särkijärvi (Laitila)

text: Vuonna 2002 suoritetuissa koekalastuksissa järvestä saatiin saaliiksi kuutta eri kalalajia. Ne olivat särki, seipi, hauki, kiiski, ahven ja siika. Yksilöiden lukumäärän perusteella eniten oli ahventa ja sitten särkeä, mutta biomassan määrän mukaan eniten oli särkeä ja sitten ahventa. Ahvenet ja särjet olivat kooltaan suurehkoja. Haukia, siikoja ja seipiä saatiin koekalastuksissa vain muutamia yksilöitä. Myös järvessä esiintyy rapuja ja ankeriaita, vaikka koeravustuksessa niitä ei saatukaan. Järveen on istutettu siikaa.


title: Särkijärvi (Laitila)

text: Järven vesikasvustoon kuuluu 55 vesi- ja rantakasvilajia. Vesikasvivyöhyke on kapea, koska vesi syvenee kasville liian nopeasti. Matalassa Koumanpuhdissa on runsaasti kasvillisuutta.


title: Särkijärvi (Laitila)

text: Järvellä tehtiin vesistöjärjestelyitä jo 1700-luvulla. Männäisten ruukin tarvitseman vesivoiman turvaamiseksi Sirppujoessa valuma-alueen järvien vedet päätettiin ohjata 1780-luvulla Hankeranjärven kautta Sirppujokeen. Lukujärven laskuojaan Taminanojaan rakennettiin pato, joka nosti alueella järvien vedenpinnan tasoja noin 1,5 metriä korkeammalle. Lukujärven vedet tulvivat myös Särkijärveen, mitä Kalmbergin kartastossa on vielä kuvattu. Uuden laskuojan todennäköinen reitti on kulkenut Särkijärven ja Lamminjärven kautta itään. Hankkeen vastustajat purkivat padon vuonna 1817 eikä sitä enää rakennettu uudelleen. Myöhemmin on suunniteltu järvien vedenpinnan alentamista, mutta järvenlaskuja ei ole suoritettu. Järven vedenkorkeutta ei tällä hetkellä säännöstellä.


title: John William Draper

text: John William Draper (5. toukokuuta 1811 – 4. tammikuuta 1882) oli englantilaissyntyinen amerikkalainen tiedemies, filosofi, lääkäri, kemisti, historioitsija ja valokuvaaja. Hän syntyi St Helensissä, Englannissa. Vuonna 1832 perhe muutti Virginiaan. Vuonna 1838 Draper valittiin kemian ja kasvitieteen professoriksi New Yorkin yliopistoon.


title: John William Draper

text: Draper teki tärkeitä tutkimuksia valokemian alalta ja paranteli daguerrotypiaa niin, että muotokuvavalokuvaus tuli mahdolliseksi. Hän myös oli ensimmäinen ihminen, joka otti astrovalokuvan. Hän myös kirjoitti kirjan Amerikan sisällissodan historiasta sekä uskonnon ja tieteen konfliktin historiasta.


title: Planetarium Manager

text:
Planetarium Manager on internet-jalkapallomanageripeli. Pelin on kehittänyt portugalilainen Planetarium Games. Pelin ensimmäinen versio julkistettiin 30. lokakuuta 2004. Planetarium Manageria pelaa noin 15 000 ihmistä ja peli on saatavilla kuudessakymmenessä maassa, kolmellakymmenellä eri kielellä, myös suomeksi.
Seurajoukkueen valmentamisen lisäksi sinulla on mahdollisuus tulla valituksi maajoukkueiden (seniorit/u21) valmentajaksi.


title: Planetarium Manager

text: Suomi NT valmentajat:


title: Planetarium Manager

text: Suomi u21 valmentajat:


title: Metrisopimus

text: Metrisopimus on 20. toukokuuta 1875 Pariisissa solmittu sopimus metrijärjestelmästä. Sopimuksella perustettiin kolme tarkkailujärjestöä


title: Kastekappeli

text:
Kastekappeli eli baptisterio on kristillisen kirkon osa tai erillisrakennus, jossa suoritetaan kastetoimituksia. Sen keskeinen elementti on kappelin keskellä oleva kastemalja, joka vanhimmissa kastekappeleissa on kylpyammeen tai pienen uima-altaan kokoinen, jotta siinä voitiin kastaa aikuisia upottamalla heidät kokonaan. Lapsikasteen yleistyessä kastemaljat ovat pienentyneet.
Vanhin kastekappeli on San Giovanni in Lateranon yhteydessä Roomassa. Monet myöhemmät kastekappelit on rakennettu sen mallin mukaan. Kappelin rakennutti Konstantinus Suuri vuonna 315. 300-luvun lopulle asti se oli ainoa paikka Roomassa, missä ihmisiä kastettiin, ja sielläkin vain kerran vuodessa, pääsiäisenä. 400-luvulta alkaen kristinusko yleistyi, ja kastekappeleita rakennettiin muihinkin kirkkoihin.


title: Kastekappeli

text: Monet kastekappelit on pyhitetty Johannes Kastajalle, esimerkiksi Firenzen kuuluisa Battistero di San Giovanni, joka on ollut alkujaan kastekappeli.


title: Kastekappeli

text: Espoossa Tapiolan kirkon kastekappelissa on kastemaljana vesiaihe, jonka vesi virtaa jatkuvasti.


title: Kalevala suomeksi

text: Kalevala suomeksi on Risto Pottosen tekemä lyhentämätön nykykielinen käännös Kalevalasta. Pottonen työsti käännöstä 10 vuoden ajan. Teos ilmestyi 2009 Kalevalan 160-vuotisjuhlavuonna. Teksti ei ole kalevalamittaista, vaan nykykielistä rytmistä tekstiä.


title: Kalevala suomeksi

text:
Pottonen perusteli käännöstään seuraavasti. Kalevala oli jo ilmestyessään kieleltään vaikeatajuinen, sillä runot kerättiin kolmen eri murteen tai kielen alueelta. Teoksen sanasto on hyvin laaja käsittäen lähes 8000 eri sanaa. Kalevalasta on sen ilmestymisen jälkeen tehty useita sanakirjoja ja selventäviä versioita. Pottosen mukaan Kalevala suomeksi on ensimmäinen, jossa koko teos on lyhentämättömänä käännetty nykykielelle. Säenumeroinnin avulla tekstiä voi verrata alkuteokseen. Pottosen mukaan teos soveltuu hyvin kouluopetukseen, koska kirja sisältää myös lyhyet selitykset, jotka perustuvat akateemiseen tutkimukseen.
Risto Pottonen (s. 1947) on Vantaankosken luterilaisen seurakunnan pappi. Alun perin hän teki Kalevalan käännöksen itseään varten, kun huomasi, ettei ymmärtänyt teosta.


title: Kalevala suomeksi

text: Kirja alkaa seuraavasti:


title: Illyrismi

text: Illyrismi eli Illyrian kansanliike oli 1800-luvun alussa syntynyt itsenäistymisliike, jonka tavoitteena oli valtiollisesti ja kansallis-sivistyksellisesti yhdistää kaikki eteläslaavilaiset kansat. Liikkeen yhteydessä luotiin myös serbeille ja kroaateille yhteinen serbokroatian kieli štokavski-murteen pohjalta, minkä he näkivät tärkeänä tekijänä kansojen elinalueiden yhdistämiseen.


title: Illyrismi

text: Liikkeen takana oli nuorten kroatialaisten älymystö.


title: Illyrismi

text: Illyrian kansanliike oli ensimmäinen ja nykyään merkittävin panslaavinen liike Kroatian historiassa. Kulttuurin kannalta se saavutti tavoitteensa. Illyristit loivat perustan nykyiselle serbokroatialle. Ensimmäinen tämänkielinen sanomalehti, Danica Ilirska, sai alkunsa vuonna 1835. Päätavoite eli Illyrian valtion perustaminen kuitenkin epäonnistui.


title: Pēteris Skudra

text: Pēteris ”Peter” Skudra (s. 24. huhtikuuta 1973, Riika, Latvia) on entinen latvialainen jääkiekon ammattilaismaalivahti ja nykyinen valmentaja. Hän pelasi NHL:ssä yhteensä kuusi kautta joukkueissa Buffalo Sabres, Boston Bruins, Pittsburgh Penguins ja Vancouver Canucks ja päätti uransa neljään kauteen Venäjän jääkiekon superliigassa.


title: Pēteris Skudra

text: Skudra alkoi pelaamaan jääkiekkoa Latvian SNT:ssä. Aluksi hän edusti kotikaupunkiaan Riikaa Neuvostoliiton Vtoraja Ligassa, kunnes pääsi Venäjän silloiselle ylimmälle sarjatasolle an kahdeksi kaudeksi Pārdaugava Rīgan joukkueeseen. Skudraa ei koskaan varattu NHL:ään, ja hän siirtyi kaudeksi 1994–1995 Pohjois-Amerikkaan pelaamaan alempiin sarjoihin. Skudran pelattua kolme vuotta CHL:ssä, ECHL:ssä, AHL:ssä ja IHL:ssä Pittsburgh Penguins teki sopimuksen hänen kanssaan syyskuussa 1997.


title: Pēteris Skudra

text: Skudra siirtyi pääsi kauden lopulla tuuraamaan loukkaantunutta Tom Barrassoa 17 ottelussa. Seuraavaksi kaudeksi Skudrasta tuli joukkueen kakkosmaalivahti. Nuori Jean-Sebastien Aubin kuitenkin syrjäytti Skudran , eikä Penguins uusinut hänen sopimustaan. Vapaana agenttina Skudra siirtyi Boston Bruinsiin.


title: Pēteris Skudra

text: Kausi oli huono Skudralle. Bostonissa hän ehti olla kolme päivää, kunnes Bruins laittoi hänet vapaiden pelaajien listalle, josta hänet poimi Buffalo Sabres. Skudra ei pelannut kuin yhden pelin Buffalossa, sillä joukkue teki sopimuksen Martin Bironin kanssa ja tarpeettomaksi jäänyt Skudra laitettiin jälleen vapaiden pelaajien listalle. Bruins hankki hänet vielä saman kauden aikana takaisin kokoonpanoonsa, jossa Skudra pelasi lopulta heikoin tuloksin 26 ottelua Byron Dafoen ja Robbie Tallasin jälkeen kolmantena maalivahtina.


title: Pēteris Skudra

text: Skudra lähti hakemaan Vancouverin jälkeen uusia tuulia uralleen Venäjän pääsarjasta Venäjän jääkiekon superliigasta. Hän teki kaudeksi 2003–2004 sopimuksen Ak Bars Kazanin kanssa, josta hänet kaupattiin jo samalla kaudella Himik Voskresenskiin. Voskresenskissa Skudra pelasi joukkueen ykkösmaalivahtina kaksi kautta, minkä jälkeen hän siirtyi kolmen vuoden sopimuksella TsSKA Moskovaan. Sopimuksen viimeisellä kaudella 2006–2007 hänet myytiin Metallurg Novokuznetskiin. Kauden päätteeksi Skudra ilmoitti lopettavansa uransa.


title: Pēteris Skudra

text: Skudra on Arturs Irben ohella vasta toinen latvialainen maalivahti, joka on kyennyt valloittamaan pelipaikan NHL-liigasta.


title: Pēteris Skudra

text: Skudra aloitti valmentajan uransa kaudesta 2011-2012 jolloin hän toimi KHL-joukkue Severstal Tserepovitsin maalivahtivalmentajana. Seuraavaksi kaudeksi Skudra sai paikan Sibir Novosibirskin apulaisvalmentajana. Kauden 2013-2014 Skudra toimi Torpedo Nizhni Novgorodin päävalmentajana.


title: Asa Gray

text: Asa Gray (18. marraskuuta 1810 – 30. tammikuuta 1888) oli yhdysvaltalainen kasvitieteilijä. Hänen ansiostaan Pohjois-Amerikan taksonominen tieto saatiin yhdenmukaistettua. Hän suoritti lääketieteen tutkintonsa vuonna 1831, mutta ryhtyikin kasvitieteilijäksi. Vuonna 1842 hänet nimitettiin luonnonhistorian professoriksi Harvardin yliopistoon. Gray ja Charles Darwin olivat ystäviä ja kirjeenvaihtotovereita. Gray oli yksi ensimmäisistä, joille Darwin kertoi teoriastaan.


title: Asa Gray

text: Gray lahjoitti Darwinille amerikkalaisia kukkia, jotka osaltaan auttoivat Darwinia todistamaan luonnonvalintateoriansa. Gray neuvotteli "Lajien synty" -kirjan ensimmäisen painoksen julkaisemisesta myös Yhdysvalloissa ja järjesti tekijänoikeuspalkkiot Darwinille. Grayn ja Darwinin ystävyyttä tosin varjosti Grayn syvä uskonnollisuus. Joka tapauksessa Gray kannatti Darwinin ajatuksia ja kirjoitti jopa kirjan, jossa hän pyrki lähentämään darvinisteja ja kirkon kannattajia.


title: Asa Gray

text: Gray oli Yhdysvaltojen kansallisen tiedeakatemian perustajajäsen.


title: Tetsuo Sakurai

text: Tetsuo Sakurai, (s. 13. marraskuuta 1957), on japanilainen fuusiojazzbasisti. Vuonna 1976 hän perusti Casiopea-nimisen yhtyeen yhdessä kitaristi Issei Noron kanssa. Hän erosi yhtyeestä vuonna 1989 yhdessä rumpali Akira Jimbon kanssa. Eron syyksi ilmoitettiin musiikilliset erimielisyydet. Sakurai ja Jimbo perustivat yhdessä yhtyeen nimeltä Jimsaku, joka toimi vuoteen 1998. Sen jälkeen Tetsuo Sakurai on toiminut sooloartistina ja levyttänyt ja kiertänyt mm. kitaristi Greg Howen ja rumpali Dennis Chambersin kanssa.


title: Frendit (1. tuotantokausi)

text: Yhdysvaltalaisen tilannekomediasarjan Frendit ensimmäinen tuotantokausi esitettiin NBC-televisiokanavalla vuosina 1994–1995. Tuotantokausi käsittää 24 jaksoa.


title: Frendit (1. tuotantokausi)

text: Ensimmäinen tuotantokausi esittelee sarjan kuusi päähenkilöä: Rachelin, Monican, Phoeben, Joeyn, Chandlerin ja Rossin. Rachel saapuu New Yorkiin jätettyään sulhasensa alttarille ja hän alkaa elää Monican kämppiksenä tämän asunnossa. Ross yrittää jatkuvasti kertoa Rachelille rakastavansa tätä samalla kun hänen entinen vaimonsa, naiseen rakastunut Carol odottaa hänen lastaan. Joey on vaikeuksissa oleva näyttelijä ja Phoebe toimii hierojana. Chandler eroaa tyttöystävästään Janicesta (Maggie Wheeler), joka palaa sarjaan usein myöhempinä tuotantokausina. Tuotantokauden lopussa Ross tunnustaa Rachelilla rakastavansa tätä, joka kuitenkin tuntee samoin tavoin.


title: Rusokoruahven

text: Rusokoruahven ("Pseudanthias parvirostris") on koralliriuttojen parvikala, jota pidetään myös riutta-akvaarioissa. Sitä pidetään yhtenä kymmenestä parhaiten akvaarioon sopivasta Anthiinae -alaheimon meriahvenesta.


title: Rusokoruahven

text: Rusokoruahven kasvaa enimmillään 7,5 cm pitkäksi. Siitä on useita värimuotoja, joissa keltainen, oranssi, ruusunpunainen ja tulipunainen yhdystyvät eri tavoilla. Pyrstö on voimakkaasti kaksihaarainen "pääskysenpyrstö" ja yleensä kirkkaamman punainen kuin kalan vartalo. Kellertävä väriraita silmän yläpuolella on yleinen. Raidan mukaan kalaa on kutsuttu diadeemikoruahveneksi, yleisvärin mukaan taas auringonlaskukoruahveneksi () .


title: Rusokoruahven

text: Rusokoruahvenia tavataan Tyynenmeren länsiosassa ja Intian valtamerellä. Se elää yleensä 35–60 metrin syvyydessä.


title: Rusokoruahven

text: Rusokoruahvenet muodostavat luonnossa suuria parvia. Akvaariossa ne pysyttelevät yleensä keskivedessä, mutta tarvitsevat myös piilopaikkoja. Näin syvän veden kalana se on tottunut melko alhaiseen lämpötilaan ja vähäiseen valaistukseen.